Perihal Penonjolan Maklumat

Untuk mendapatkan maklumat terkini, ikuti kami melalui Telegram

Maklumat yang kita sampaikan dapat kita tonjolkan dengan pelbagai cara. Satu daripada caranya ialah penggunaan kata penegas. Sila lihat contoh yang berikut:

4b.  Hanya wang dianggap penting olehnya.

4d.  Yang diambil kira olehnya sekadar keuntungan.

Dalam kelompok ayat 1, terdapat kata penegas kepastian seperti memang, sememangnya, tentu, pasti, sekali, bahawasanya, sesungguhnya, betul-betul dan benar-benar. Dalam kelompok ayat 2, terdapat kata penegas penglibatan bersama seperti juga, pun dan jua. Dalam kelompok ayat 3, terdapat kata penegas perulangan, iaitu lagi dan lagi-lagi. Dalam kelompok ayat 4, terdapat kata penegas eksklusif seperti sahaja, hanya, semata-mata dan sekadar. Dalam kelompok ayat 5, 6 dan 7 pula, terdapat kata/partikel penegas seperti -lah, -tah dan -kah. Dalam hal ini, predikat yang ditonjolkan harus juga dikedepankan.

Penonjolan maklumat dapat juga kita lakukan dengan penggunaan kata penekan -nya yang bersifat opsyenal dalam struktur ayat. Intonasi ayat ialah intonasi ayat seruan, dan unsur yang ditonjolkan dikedepankan. Dalam hal ini, kata seru seperti wah dan amboi mungkin juga ditambah pada ayat. Sila lihat contoh yang berikut:

Satu mekanisme penonjolan maklumat ialah pendepanan unsur yang diutamakan. Jadi, ayatnya ialah ayat susunan songsang. Sila lihat contoh yang berikut:

Dalam ayat 9a, yang ditonjolkan ialah kata nama perompak. Dalam ayat 9b, yang ditonjolkan ialah kata adjektif besar. Dalam ayat 9c, yang ditonjolkan ialah kata bantu sudah. Dalam ayat 9d, yang ditonjolkan ialah kata kerja belajar. Dalam ayat 9e, yang ditonjolkan ialah frasa sendi nama ke luar negara. Dalam ayat 9f, yang ditonjolkan ialah kata adverba lambat. Dalam ayat 9g, yang ditonjolkan ialah kata nafi dengan kata nama bukan dia.

Kata nafi seperti bukan, tidak dan tanpa, dan kata larangan jangan dapat juga digunakan untuk menonjolkan maklumat. Hal ini juga mungkin melibatkan awalan bi-. Ada kalanya kata-kata itu wujud dalam bentuk rangkaian kata yang tetap. Sila lihat contoh yang berikut:

10a.  Bukannya dia tidak tahu bahawa dia bersalah.

10b.  Tidak syak lagi bahawa dia bersalah.

10c.  Tidak dapat dinafikan lagi bahawa dia bersalah.

10d.  Jangan tidak percaya bahawa perkara itu terjadi!

10e.  Jangan hairan bahawa perkara itu benar!

10g.  Kekuatannya tiada tolok bandingnya.

10h.  Dia merupakan pemimpin yang bitara.

Kata penguat seperti sangat, amat, sungguh, sekali, terlalu dan paling juga dapat menonjolkan sifat sesuatu perkara. Dalam hal ini, awalan teR- ada kalanya juga berfungsi sedemikian. Sila lihat contoh yang berikut:

Penonjolan sifat kesangatan dapat juga dilakukan dengan penggunaan kata adjektif ganda atau frasa adjektif. Sila lihat contoh yang berikut:

12e.  Pakaian lelaki itu compang-camping.

Kata hubung gabungan pasangan seperti bukan sahaja … malahan atau bukan sahaja … tetapi juga dan kata hubung gabungan seperti lebih-lebih lagi dan tambahan pula juga dapat menonjolkan sifat tertentu. Sila lihat contoh yang berikut:

14a.  Dia bukan sahaja malas, malahan nakal.

14b.  Dia bukan sahaja malas, tetapi nakal juga.

15a.  Kita tidak harus mendera orang lain, lebih-lebih lagi kanak-kanak.

15b.  Kita tidak harus mendera orang lain, tambahan pula kanak-kanak.

Ada kata bantu ragam seperti wajib, mesti dan harus yang menonjolkan keperluan sesuatu tindakan diambil. Sila lihat contoh yang berikut:

Ada juga kata atau frasa nama tertentu yang menonjolkan kelebihan seseorang, seperti tokoh, jaguh/jago/jagoan, seniman terulung, sasterawan negara, ratu sukan skuasy, raja pecut, pakar, bintang filem, selebriti media sosial, bapa kemerdekaan, olahragawan, olahragawati, srikandi dan sebagainya.


Hukum D-M

Untuk mendapatkan maklumat terkini, ikuti kami melalui Telegram

Frasa nama ialah rangkaian kata yang terdiri daripada binaan inti–penerang atau inti.  Secara umumnya, bagi binaan inti–penerang, inti (unsur yang diterangkan) harus berada di hadapan penerang (unsur yang menerangkan inti). Itulah yang dimaksudkan sebagai hukum D-M.

Penerang yang mendahului inti mungkin meliputi pelbagai jenis kata.  Sila lihat contoh dalam jadual yang berikut:

Terdapat juga beberapa kecualian daripada hukum D-M, iaitu ada kalanya urutan unsur dalam frasa nama ialah penerang mendahului inti. Sila lihat contoh yang berikut:

Walaupun hukum D-M dan kecualiannya kelihatan begitu jelas, ada kalanya pengguna terkeliru disebabkan oleh sesetengah unsur yang biasanya menjadi inti mungkin berubah kedudukannya untuk menjadi penerang dalam keadaan tertentu. Hal ini berlaku disebabkan fokus atau tumpuan pada frasa nama telah berubah. Dengan itu, maksud frasa yang berkenaan turut berubah. Sila lihat contoh yang berikut:

tayangan perdana – tayangan pada kali pertama

ayam telur (penelur) – ayam yang diternak untuk bertelur

jam tangan – jam yang dipakai pada tangan

tangan panjang – keadaan yang semula jadi

Walaupun kata bilangan kardinal seperti nombor satu harus mendahului kata nama dalam susunan penerang–inti, keadaannya tidak selalunya begini. Sila lihat contoh yang berikut:

Bagi kata yang mendukung lebih daripada satu maksud, kedudukan unsur dalam frasa nama mungkin berubah juga. Sila lihat contoh yang berikut:

ayam rendang – ayam goreng, ayam yang dimasak dengan cara direndang

rendang ayam – sejenis lauk berempah dengan daging ayam

Ada kalanya pengguna bahasa terkeliru disebabkan oleh catatan maksud kata dalam kamus tidak dikemaskinikan seiring dengan perkembangan budaya dan teknologi sezaman. Contohnya ialah kekeliruan antara frasa tepung susu dengan susu tepung.  Walaupun kedua-dua bentuk frasa itu tercatat dalam Kamus Dewan Edisi Keempat, ada pihak yang beranggapan bahawa yang betul ialah susu tepung, dan bukannya tepung susu.

Hal ini berlaku demikian kerana kamus tersebut menjelaskan kata menepung sebagai “menumbuk atau mengisar (biji-bijian dll. lumat-lumat) supaya menjadi tepung”.  Contohnya ialah tepung beras dan tepung jagung. Oleh itu, pihak yang berkenaan merasakan bahawa susu yang asalnya cair tidak dapat ditumbuk atau dikisar untuk menjadi tepung, dan tidak patut disebut sebagai tepung susu.

Walau bagaimanapun, jika kita tidak dapat menepung susu, dari manakah datangnya susu tepung atau tepung susu? Dalam bahasa Inggeris pun, milk powder disamakan dengan powered milk dan dried milk.

Oleh hal yang demikian, maksud kata menepung dalam kamus sepatutnya dijadikan lebih umum dan luas supaya menggambarkan cara alternatif untuk menghasilkan tepung dengan teknologi baharu. Sila lihat contoh yang berikut:

Memproses sesuatu benda supaya menjadi tepung, iaitu dengan cara menghancurkannya atau mengeringkannya

Dengan itu, kedua-dua frasa tepung susu dan susu tepung akan diterima oleh para pengguna bahasa Melayu tanpa sebarang pertikaian. Yang berbeza hanyalah fokus dalam frasa nama yang berkenaan. Maksud kedua-dua frasa tersebut adalah seperti yang berikut:

susu tepung – sejenis susu dalam bentuk tepung

tepung susu – sejenis tepung yang dihasilkan dengan mengeringkan susu

Susu tepung = sejenis susu yang diproses menjadi tepung  (1553)

Susu tepung – fokus pada jenis makanan (susu)

Tepung susu – fokus pada bentuk barangan (tepung)

Menepung dalam Kamus Dewan Edisi Keempat (1662)

Menumbuk atau mengisar (biji-bijian dll. lumat-lumat) supaya menjadi tepung

Bahasa Inggeris  Oxford Dictionary (2005 :1180)

Bahasa harus berkembang sering dengan perkembangan budaya dan ilmu.


Kibaran Panji Bahasa Melayu di Wenchang, Hainan

Untuk mendapatkan maklumat terkini, ikuti kami melalui Telegram

Benarlah seperti bak peribahasa lama, “Di mana adanya bulan dan bintang, di situ pasti ada bangsa dari negara China menghuninya”. Bandar Wenchang atau Wechangsean, tentunya asing dan kurang dikenali ramai. Namun begitu, apabila disebut mengenai gastronominya seperti Nasi Ayam Hainan, pastinya makanan itu amat menyelerakan dan terasa kecur air liur untuk merasai keenakan sajian yang kini menjadi sebahagian daripada identiti rakyat Malaysia yang berbilang kaum!

Ada apakah di Bandar Wenchang? Tanpa disangka, menjelma megah satu-satunya kolej yang menawarkan program Diploma Pengajian Bahasa Melayu, yang dikenali sebagai Kolej Pengajian Bahasa Asing Hainan atau Hainan College and Foreign and Studies (HCFS), yang menawarkan 18 kursus bahasa asing termasuklah kursus Bahasa Melayu.

Sebagai guru perintis pengembangan bahasa Melayu di kota yang telah mengasimilasikan gastronomi seperti Nasi Ayam Hainan ke Tanah Melayu dan Temasik, juga Indonesia, sebagai satu daripada pilihan makanan ruji ketiga negara di Asia Tenggara ini, terasa bagaikan peluang keemasan yang tidak pernah penulis terfikirkan dan peluang ini tidak harus dipersiakan.

Tuah ayam nampak di kaki, tuah manusia tiada yang tahu. Jika dahulu, sering tergiang perumpamaan orang-orang tua yang mengatakan bahawa “Tuntutlah ilmu hingga ke negara China”. Terfikir juga mengapakah negara China? Ada apakah di negara China? Barulah penulis sedar bahawa bermusafir itu juga sebahagian daripada cabang pencarian  ilmu.

Di Jabatan Bahasa Melayu, Kolej Pengajian Bahasa Asing Hainan, ada dua orang guru Bahasa Melayu yang kedua-duanya berasal dari provinsi Guangxi, China. Salwa dan Rupawan, inilah nama Melayu mereka berdua yang pernah melanjutkan pelajaran dalam Pengajian Bahasa Melayu di Universiti Malaya, selama setahun menerusi sistem pertukaran pelajar di antara Universiti Malaya dengan Universiti Bangsa Guangxi.

Salwa dan Rupawan merupakan warganegara China yang menjadi perintis guru Bahasa Melayu, dan juga nadi kekuatan pengembangan bahasa Melayu di bandar Wenchang secara khususnya. Walaupun sebagai permulaan hanya terdapat tiga orang pelajar sahaja yang mempelajari bahasa Melayu, tetapi itu bukan halangan untuk mengembangkan sayap kehadiran bahasa Melayu di bandar Wenchang, khususnya dan di Hainan umumnya.

Sebagai contoh, Suria, Sasha dan Ayu yang berumur 18 tahun, buat pertama kalinya mempelajari bahasa Melayu. Mereka pelajar daripada kumpulan pertama yang mempelajari bahasa Melayu di Kolej Pengajian Bahasa Melayu Hainan. Kesungguhan mereka tidak sia-sia kerana telah berjaya melanjutkan pelajaran di Universiti Sains Malaysia selama setahun pada September 2018, menerusi sistem pertukaran pelajar di antara kedua-dua institusi pengajian ini sebagai satu daripada program memantapkan pengetahuan dan memperkaya penggunaan bahasa Melayu mereka.

Kini pada tahun 2023, sebanyak 11 orang pelajar daripada tiga kumpulan telah berjaya menggenggam Diploma Bahasa Melayu, dan mereka sudah bekerja di pelbagai perusahaan malah sebagai penjawat awam di China. Ada juga dalam kalangan mereka yang sudah berkeluarga. Tahniah semuanya!

Mungkin ada yang bertanya, “Mengapakah mereka mempunyai nama yang beridentitikan Melayu? Inilah keunikan teknik pembelajaran dan pengajaran bahasa Melayu. Tanamkan identiti budaya itu ke dalam diri agar kecintaan itu utuh atau mungkin juga mudah dari segi sapaan untuk mereka.

Berada di bandar Wenchang seolah-olah berada di Malaysia. Musim panas yang diliputi oleh awan kimulus dan kadang kala sirus menghembuskan bayu nyaman sepanjang waktu. Titisan hujan hanya kedengaran rintik-rintik manja selang beberapa minit menjelmakan diri. Lantas hilang.

Melewati Jalan Lama Wennan, di bandar Wenchang, persis berada di Melaka. Kawasan tersebut dipenuhi dengan bangunan lama yang mempunyai reka bentuk yang bercirikan kolonial yang merentasi sebuah sungai di hadapannya, malah ada jambatan yang menghubungkan jalan utama ke jajaran Jalan Lama Wennan. Diri terasa seolah-olah berada di bandar Melaka, sama persekitarannya seperti menyusuri sebuah jambatan untuk ke Jalan Jonker. Kelihatan penuh deretan kedai yang dihuni di bangunan ini yang kini dibaik pulih dan dipulihara.

Salwa memberitahu saya, pada zaman dahulu, barangkali pada zaman penjajahan British di Tanah Melayu, seorang arkitek yang berasal dari bandar Wenchang telah merantau ke Tanah Melayu. Tercetus inspirasi buat dirinya. Beliau teruja melihat banyak reka bentuk bangunan yang bercirikan dan beridentitikan zaman kolonial di Kuala Lumpur.

Maka itu, arkitek yang berasal dari Wenchang ini telah mengabadikan keunikan seni bina kolonial ini dengan membina deretan bangunan rumah kedai di Jalan Lama Wennan, yang seakan-akan sama seperti yang terdapat di Kuala Lumpur, Melaka dan Pulau Pinang. Sangat indah. Ada juga yang mengatakan bahawa reka bentuk bangunan ini mempunyai persamaan dengan sebuah bandar yang ada di Singapura.

Tiada yang ganjil kerana kaum Hainan ini pada zaman dahulu banyak yang berhijrah ke Tanah Melayu, Singapura dan Indonesia. Justeru kesamaan jati diri dari segi budaya dalam masakan khususnya ada di mana-mana pada hari ini di setiap negara khususnya di Malaysia.

Mungkin juga Nasi Ayam Hainan boleh dikategorikan sebagai makanan tradisi yang dibawa oleh generasi dahulu tetapi kekal diwarisi dari turun-temurun ke setiap generasi malah kini telah menjadi satu perniagaan yang dikomersialkan.

Walau bagaimanapun, untuk menikmati Nasi Ayam Hainan yang benar-benar tradisional dari bandar Wenchang yang leluhurnya dan benar-benar halal begitu sukar! Tambahan pula, ketidakfahaman masyarakat tempatan mengenai konsep halal itu juga tiada di bandar Wenchang. Mungkin ini satu peluang perniagaan baharu yang harus diterokai oleh usahawan halal di Malaysia dalam sektor perniagaan halal di sini. Menarik bukan?

Berangin dan mendung, inilah suasana indah pada waktu siang. Tiada perbezaan waktu antara Wenchang dengan Malaysia tetapi mentari mula menyinar seawal pukul 6.20 pagi dan terbenam pada pukul 6.50 petang.

Selain itu, ingin berkomunikasi dalam bahasa Inggeris di bandar Wenchang? Lupakan sahaja! Ya. Untuk berkomunikasi dengan masyarakat tempatan, seseorang itu hanya boleh menggunakan bahasa Mandarin tetapi bukannya bahasa Mandarin standard. Bahasa Mandarin tersebut mempunyai dialek Hainan.

Lucu juga apabila melihat Salwa dan Rupawan kala berkomunikasi sesama warga tempatan. Mereka mengadu bahawa ada juga beberapa perkataan yang kurang difahami oleh mereka kerana terselit dialek atau loghat Hainan. Secara mudahnya, situasinya bolehlah disamakan jika saya berkomunikasi menggunakan bahasa Melayu standard dengan rakyat di pantai timur, Malaysia yang mempunyai dialeknya yang tersendiri.

Hati saya berbunga-bunga ketika acap kali berkomunikasi menggunakan bahasa Melayu bersama-sama Rupawan dan Salwa, juga dengan para pelajar. Sungguh indah suasana itu untuk dipotretkan.

Bahasa Melayu kini bergema di bandar Wenchang. Terpaku penulis kala membaca artikel yang mengatakan bahawa bangsa Cina dari negara China mempunyai kecenderungan untuk mempelajari dan menguasai bahasa asing khususnya bahasa Melayu dengan penuh kesungguhan. Bangga bukan?

(Penulis berpengalaman mengajar Bahasa Melayu untuk kurikulum International Baccauleurate dan Cambridge IGCSE, di beberapa buah Sekolah Antarabangsa di Malaysia. Penulis juga pernah memenangi Hadiah Sastera Utusan dan Hadiah Sastera DBP. Kini penulis sebagai guru Bahasa Melayu di Kolej Pengajian Bahasa Asing Hainan, China.)


IPGK Rajang dan DBP Ketengahkan Bahasa Iban ke Peringkat yang Lebih Tinggi

Untuk mendapatkan maklumat terkini, ikuti kami melalui Telegram

Sibu – Institut Pendidikan Guru Kampus Rajang (IPGKR) di Bintangor, Sarawak, merupakan satu-satunya IPG yang menawarkan Kursus Bahasa Iban untuk guru pelatih di Malaysia.

Sehubungan dengan itu, Pengarah IPGKR, Dr. Abang Ismail Haji Abang Julhi berharap agar Dewan Bahasa dan Pustaka (DBP) dapat bersama-sama mereka untuk kesinambungan bahasa Iban supaya dapat diketengahkan ke peringkat yang lebih tinggi.

Hasil kunjungan hormat DBP Cawangan Sarawak ke IPGKR itu yang diketuai oleh Encik Abang Haliman Haji Abang Julai, Pengarah DBP Cawangan Sarawak, satu persetujuan telah dicapai bersama-sama IPGKR mengenai bahasa Iban.

Selain itu, mereka juga akan melaksanakan sinergi dalam aspek penerbitan, bengkel penulisan dan kursus pengacaraan yang akan melibatkan para pensyarah dan guru pelatih berkenaan yang dijangka diadakan pada bulan Oktober nanti.

Kunjungan tersebut diadakan dalam rangka kerja DBP Cawangan Sarawak ke zon tengah bersempena dengan Majlis Wacana dan Pelancaran Buku Masjid Al-Qadim.

Selain itu, pertemuan itu bagi mengetahui dengan lebih lanjut tentang program yang ada di IPGKR dan mengeratkan hubungan antara agensi dalam Kementerian Pendidikan Malaysia, serta membincangkan kerjasama yang dapat dilaksanakan oleh kedua-dua agensi.

Selain itu, antara agenda yang telah dibincangkan dalam pertemuan tersebut termasuklah kerjasama dan penglibatan warga IPGKR, khususnya Jabatan Pengajian Melayu untuk bersama-sama DBP memperkasakan bahasa Melayu di zon tengah Sarawak.


Program Bersahabat dengan Kamus Tambah Pengetahuan Guru Pelatih

Kuala Lumpur –Baru-baru ini, sebanyak 73 orang guru pelatih dan empat orang pensyarah dari Institut Pendidikan Guru (IPG) Kampus Pendidikan Islam Bangi, Selangor, telah mengikuti program Bersahabat dengan Kamus dengan jayanya di Wisma DBP.

Program yang dikendalikan oleh Bahagian Perkamusan, Dewan Bahasa dan Pustaka (DBP), kini semakin mendapat tempat dalam kalangan masyarakat khususnya bagi pencinta bahasa Melayu.

Pada sesi pertama, para peserta telah mengikuti Ceramah Asas Perkamusan yang disampaikan oleh Puan Rohana Abdul Rahman.

Pada sesi kedua pula, mereka diberi pendedahan tentang cara penggunaan kamus yang betul serta berkesan yang disampaikan oleh Ketua Unit Ekabahasa, Bahagian Perkamusan iaitu, Puan Siti Norsuhaila Samsudin yang berjudul “Keistimewaan Kamus Dewan Perdana“, yang merupakan produk kamus terlaris dan terkini terbitan DBP.

Pada sesi  ketiga pula, para peserta didedahkan dengan ilmu Peristilahan menerusi ceramah yang disampaikan oleh Puan Nor Azianti Abdul Aziz dari Bahagian Peristilahan dan Leksikologi, DBP.

Untuk sesi terakhir, iaitu pada sebelah petang, mereka mengikuti ceramah yang bertajuk “Kamus dan Makna“ yang disampaikan oleh Puan Zuraini Yeop Ahmad, Ketua Unit Dwibahasa, Bahagian Perkamusan DBP.

Menurut Dr. Jeyagobi Dhamoderam, yang juga pensyarah dan penyelaras kursus Pengajian Melayu dari IPG berkenaan, beliau telah lama merancang untuk membawa kumpulan pelajar semester enam tersebut ke DBP bagi mengikuti program Bersahabat dengan Kamus.

Selain mempelajari ilmu perkamusan menerusi kuliah, pelajar juga harus didedahkan dengan cara kerja ilmu perkamusan serta peristilahan di DBP.  Pengalaman ini amat berguna apabila mereka menamatkan pengajian di IPG dan bertugas di sekolah untuk mengajar.

Sementara itu, menerusi ucapan alu-aluan Tuan Haji Razali Che Mat, Pengarah Jabatan Dasar dan Penyelidikan, DBP, yang  turut menjalankan tugas Pengarah Jabatan Pembinaan Bahasa dan Sastera, DBP, berharap agar program ini dapat menambah pengetahuan guru pelatih tersebut khususnya dalam mendalami  ilmu yang berkaitan dengan perkamusan dan peristilahan.

Perkongsian ilmu ini penting kepada generasi muda seperti bakal guru kerana mereka terlibat dalam pengajaran dan pembelajaran Bahasa Melayu di sekolah kelak. Beliau  turut mempelawa peserta untuk menjadi penulis dan menghantar karya sama ada karya kreatif ataupun ilmiah untuk diterbitkan oleh DBP.

Sekiranya terdapat pihak dan agensi yang berminat untuk berkongsi ilmu tentang leksikografi dan leksikologi, bolehlah menghubungi Bahagian Perkamusan, Jabatan Pembinaan Bahasa dan Sastera, DBP bagi mendapatkan maklumat lanjut.


Menjanakan Minda Kritis, Faktual dan Kreatif Siswa dalam Penulisan Rencana

Untuk mendapatkan maklumat terkini, ikuti kami melalui Telegram

Kota Bharu – Selain membantu siswa meningkatkan pengetahuan dan kemahiran menulis melalui pembacaan, penyelidikan dan pengumpulan fakta, Encik S. M. Zakir, Pemenang Anugerah Penulisan Asia Tenggara (S.E.A. Write) 2011 turut menyatakan bahawa minda kritis, faktual dan kreatif juga mampu dijanakan seseorang melalui penulisan rencana.

Menurut beliau, hal ini berlaku disebabkan proses menulis sebuah rencana yang menitikberatkan ketepatan dalam penyusunan idea, pemerengganan, penentuan arah penulisan, pengolahan dan kesimpulan, perkaitan dan urutan idea, serta penghuraian dan kritikan, yang mampu memunculkan idea baharu, pemikiran luas dan perdebatan sihat terhadap isu yang diketengahkan.

Katanya lagi, sebuah rencana yang baik, lengkap dan berkesan mempunyai pendahuluan, isi, kesan baik, kesan buruk, pendapat dan penutup.

Tambah beliau, penulis rencana disarankan agar memproses maklumat yang diperoleh secara kritis bagi mengesahkan kesahihan dan kredibiliti fakta yang dikongsi.

Antara langkah yang bijaksana untuk dilakukan termasuklah melakukan prapenulisan secara faktual, iaitu membuat fasa persediaan draf untuk menyusun isi penting, mengembangkan persoalan, menulis, mengkaji, menyemak dan mengemaskan penulisan, serta meminta pendapat orang lain tentang isu yang ditulis.

Penulisan yang dibuat juga perlu diolah secara kreatif bagi menjadikan sesebuah rencana itu menarik dan mudah difahami oleh pembaca sasaran.

“Bengkel penulisan seperti ini perlu diperbanyak untuk memberikan kesedaran dan memupuk minat membaca dan menulis kepada anak muda, terutamanya golongan siswa. Hal ini secara tidak langsung boleh menjadi sumber pendapatan kepada siswa pada masa hadapan,” ujar Puan Azyantee Mohd. Zawawi, seorang daripada pensyarah KIAS yang turut hadir sebagai peserta Bengkel Penulisan Rencana yang dianjurkan oleh Pusat Khidmat Akademik (PKA), Fakulti Pengurusan Teknologi Maklumat (FPTM), Kolej Universiti Islam Antarabangsa Sultan Ismail Petra (KIAS) dan Nusa Centre pada 18 Mac 2023 di Kota Bharu, Kelantan.

Seusai sesi teori tersebut, Encik Salman Sulaiman, Penerima Hadiah Sastera Penulis Harapan Negeri Kelantan 2019/2020 pula memberikan sesi bimbingan praktis penulisan rencana dalam kalangan peserta.

Menurut Puan Noorhanis Amran, perkongsian ilmu yang disampaikan secara teori dan praktikal sangat membantu dan membuka jalan, serta peluang kepada siswa untuk menghasilkan penulisan ilmiah dan deskriptif secara lebih baik dan berkesan.

Program ini telah dirasmikan oleh Prof. Dr. Haji Wan Sulaiman Wan Yusoff, Dekan FPTM, KIAS. Dalam ucapan perasmiannya, beliau menzahirkan rasa kagum terhadap kejayaan anak bumi Kelantan seperti Encik S. M. Zakir dan Encik Salman Sulaiman dalam bidang penulisan tanah air. Beliau turut menggalakkan para siswa yang hadir untuk turut mengikut jejak langkah tokoh tersebut dalam bidang yang diminati.


Perihal Pengguguran

Pengguguran atau elipsis ialah proses yang menggugurkan atau meniadakan sesuatu unsur atau kata yang opsyenal dalam struktur permukaan (surface structure) ayat walaupun dalam struktur dalaman (deep structure) ayat yang berkenaan, semua unsur atau katanya adalah lengkap. Syaratnya ialah pengguguran kata tersebut tidak mengubah maksud ayat atau tidak menimbulkan unsur ambiguiti.

Satu kata yang mungkin digugurkan dalam struktur permukaan ayat ialah kata sebagai. Sila lihat contoh yang berikut:

2a.  Dia menjadikan budak itu sebagai anak angkatnya.

2b.  Dia menjadikan budak itu anak angkatnya.

Dalam ayat majmuk pancangan komplemen, ada kalanya kata hubung bahawa boleh kita gugurkan. Sila lihat contoh yang berikut:

3a.  Dia mengetahui bahawa adiknya bersalah.

Dalam ayat majmuk gabungan, ada kalanya kata hubung gabungan yang tidak ditekankan boleh kita gugurkan, dan diganti dengan tanda koma. Sila lihat contoh yang berikut:

Dalam ayat pasif jati, kata sendi nama oleh boleh kita gugurkan. Malahan, ada kalanya frasa nama yang menyusuli kata oleh turut digugurkan. Sila lihat contoh yang berikut:

Dalam ayat dasar pola Frasa Nama + Frasa Sendi Nama, kata kerja yang berkenaan digugurkan dalam struktur permukaannya. Sila lihat contoh yang berikut:

Dalam ayat yang ada kata pemeri atau kata merupakan yang berfungsi seperti kata pemeri, kata-kata itu boleh kita gugurkan. Sila lihat contoh yang berikut:

12a.  Rosnah merupakan murid yang rajin.

Bagi kata hubung oleh sebab, kata oleh boleh kita gugurkan. Sila lihat contoh yang berikut:

Bagi sendi nama oleh yang bermaksud oleh sebab, kata sebab boleh kita gugurkan. Sila lihat contoh yang berikut:

14a.  Dia diberi kenaikan pangkat oleh sebab ketekunannya.

14b.  Dia diberi kenaikan pangkat oleh ketekunannya.

Bagi frasa nama dengan struktur Kata nama + Kata kerja atau Kata Nama + Kata adjektif, ada kalanya inti frasa nama boleh kita gugurkan. Sila lihat contoh yang berikut:

16a.  Warna putih melambangkan kesucian.

Bagai frasa nama dengan struktur kata nama + klausa relatif, ada kalanya inti frasa nama boleh kita gugurkan. Dalam hal ini, maksud frasa menjadi lebih umum tetapi struktur ayat masih utuh. Sila lihat contoh yang berikut:

Dalam ayat majmuk, unsur yang sama dalam klausa yang digabungkan atau dipancangkan boleh kita gugurkan. Sila lihat contoh yang berikut:

21a.  Kassim suka menyanyi. Hafiz suka menyanyi.

22a.  Rosli akan hadir. Rosli akan membantu kita.

22b.  Rosli akan hadir dan membantu kita.

Dalam ayat perintah, kata ganti nama diri orang kedua boleh kita gugurkan. Sila lihat contoh yang berikut:

Bagi kata kerja transitif sifatan yang ada objek kata ganti nama diri orang pertama, ada kalanya objek itu boleh kita gugurkan. Sila lihat contoh yang berikut:

14a.  Kejayaannya sangat membanggakan kami.

Bagi frasa nama dengan kata kerja transitif tertentu, objeknya ada kalanya digugurkan untuk tujuan pragmatik dan demi keringkasan frasa. Contohnya ialah bilik menunggu, kegemaran membaca, pertandingan memancing, dan sebagainya.


Teknik BORPIKA Bantu Pelajar Hasilkan Karangan Berkualiti

Untuk mendapatkan maklumat terkini, ikuti kami melalui Telegram

Kuala Lumpur  ̶  BORPIKA merupakan akronim daripada Borang Rangka Persembahan Isi Karangan, yang membantu pelajar berfikir untuk menghuraikan isi karangan. Teknik ini dicipta dan dihasilkan oleh Encik Nawi Ismail atau lebih dikenali dengan nama Cikgu Nawi, seorang penulis yang juga pesara guru dan Munsyi Dewan.

Teknik BORPIKA oleh Cikgu Nawi tersebut digabungkan dalam sebuah buku yang berjudul Teknik BORPIKA: Panduan Penulisan Karangan, yang diterbitkan oleh Dewan Bahasa dan Pustaka.

Sehubungan dengan itu, Rancangan Bicara Karyawan pada kali ini menjemput Cikgu Nawi Ismail untuk membicarakan buku ini yang berlangsung di Studio Siaran Langsung Media Sosial DBP pada 20 Mac 2023, yang bersiaran pada pukul 10.00 pagi.

Buku ini merupakan bimbingan dan panduan khusus pembelajaran karangan bagi pelajar peringkat Sijil Pelajaran Malaysia yang berpandukan Dokumen Standard Kurikulum dan Pentaksiran (DSKP).

Menurut Cikgu Nawi, melalui karangan pelajar, guru dapat menilai sama ada pelajar tersebut bermaklumat atau sebaliknya.

Karangan pelajar dapat mencirikan keperibadian pelajar.

Tambah beliau, hasil pembacaan yang banyak dapat membantu pelajar meningkatkkan pengetahuan umum, menambah maklumat baharu, menambah kosa kata, dan mengetahui gaya bahasa yang betul.

Bagi guru dan pelajar yang sudah mempunyai kaedah tersendiri yang membantu dalam penghasilan karangan, kaedah itu perlu diteruskan. Walau bagaimanapun, bagi guru dan pelajar yang masih mencari atau mungkin ingin mencuba kaedah penulisan karangan yang baharu, bolehlah mendapatkan buku ini yang boleh dilayari menerusi DBPNiaga.my yang bermula pada April 2023.

Untuk rekod, buku ini mengandungi 16 bab yang merangkumi tiga tumpuan, iaitu aspek kepengarangan, kebahasaan dan penyuntingan.

Buku ini juga merupakan koleksi hasil tulisan Cikgu Nawi menerusi majalah Dewan Siswa dan contoh yang terdapat dalam buku ini juga sebenarnya hasil karangan dan pemikiran pelajar di sekolah.


Bahasa Kebangsaan Dimartabatkan, Bahasa Asing Diterokai

Tanpa bahasa, manusia tidak mungkin boleh berkomunikasi antara satu sama lain atau mungkin tidak dapat  berinteraksi dengan efektif. Bahasa membolehkan manusia berkongsi informasi, idea, pendapat dan buah fikiran serta membentuk hubungan sosial dan budaya yang kompleks dan pelbagai.

Bahasa secara umumnya digunakan sebagai medium komunikasi dalam peradaban manusia. Menurut Kamus Pelajar (Edisi Kedua) terbitan Dewan Bahasa dan Pustaka (DBP), bahasa bermaksud kata-kata yang disusun menurut tatabahasa dan digunakan oleh seseorang dalam percakapan atau tulisan.

Sebagai contoh, rakyat di Malaysia yang terdiri daripada pelbagai kaum menggunakan bahasa Melayu sebagai medium komunikasi sesama mereka. Jika dilihat dari segi penggunaan bahasa sejak belakangan ini terutamanya di media sosial menunjukkan sesuatu yang positif dalam kalangan rakyat Malaysia.

Hal ini kerana semua kaum dapat menyuarakan pendapat masing-masing menggunakan bahasa yang dominan dalam diri mereka. Selain itu, ciri tambahan yang ada dalam media sosial seperti Facebook turut memberikan kelebihan kepada pengguna.

Ciri tersebut dapat digunakan dengan menekan butang “see translation” di ruangan komen yang sedikit banyak membantu semua pihak memahami bahasa yang mereka tidak fahami.

Pendedahan terhadap bahasa selain bahasa ibunda juga diterima baik oleh masyarakat majmuk dan dilihat dapat mengurangkan jurang komunikasi secara dalam talian. Tidak dinafikan, pendedahan itu suatu keistimewaan untuk semua orang.

Namun begitu, adakah perkara itu dapat membantu jika masyarakat di Malaysia khususnya berkomunikasi secara bersemuka dengan menggunakan bahasa yang dominan mengikut bangsa atau kaum masing-masing tanpa sebarang alat bantuan terjemahan?

Kurangnya pendedahan tidaklah menjadikannya satu kekurangan dalam komunikasi. Komunikasi itu sendiri terjadi apabila dua pihak atau lebih saling memahami apa-apa yang disampaikan dan yang diterima.

Walau bagaimanapun, kecenderungan penggunaan bahasa yang pelbagai menunjukkan jurang pemisah yang kian tinggi jika tidak saling memahami. Sebagai contoh, ada individu yang fasih menggunakan satu bahasa sahaja, iaitu bahasa Melayu tetapi tidak memahami perbualan atau tulisan individu lain yang menggunakan bahasa Inggeris.

Tidakkah perkara itu merugikan individu tersebut kerana maklumat yang diberikan tidak dapat diterima dengan sebaik-baiknya?

Situasi sama juga boleh terjadi kepada individu lain yang fasih dalam satu bahasa sahaja seperti bahasa Tamil, namun tidak memahami mesej yang disampaikan dalam bahasa Melayu.

Menggunakan hanya satu bahasa  sahaja untuk berkomunikasi akan mengehadkan kebolehan seseorang untuk berinteraksi dengan individu lain serta mewujudkan rasa ketidakselesaan antara pihak berkepentingan.

Pentingnya Meraikan dan Memahami Pelbagai Bahasa

Memahami pelbagai bahasa di Malaysia sangat penting kerana membolehkan masyarakat berinteraksi dengan lebih banyak orang daripada pelbagai latar belakang budaya.

Dengan penguasaan pelbagai bahasa, masyarakat juga dapat melebarkan skop komunikasi yang lebih luas, khususnya dalam pemahaman budaya orang lain.

Sebagai rakyat Malaysia, kita dapat mengungkapkan pemikiran dan perasaan dalam berkomunikasi dengan orang lain daripada pelbagai budaya dengan bantuan bahasa yang bersifat fleksibel untuk mengenali, memahami, dan menerima budaya orang lain.

Dengan kemampuan untuk memahami dan menggunakan sesuatu bahasa, pada masa yang sama seseorang itu dapat berinteraksi dengan lebih baik dan belajar mengenai budaya, sejarah, suku kaum dan pelbagai hal lain selain memahami nilai dan prinsip budaya lain yang diserlahkan.

Selain itu, kepelbagaian bahasa juga membantu masyarakat berkongsi pengetahuan. Adalah penting untuk menyokong dan memelihara pelbagai bahasa dalam masyarakat untuk mengekalkan budaya negara yang kaya dan beraneka ragam.

Sesungguhnya menguasai pelbagai bahasa merupakan suatu aspek yang sangat penting untuk diperjuangkan oleh setiap rakyat Malaysia. Yang penting, bahasa kebangsaan tetap dimartabatkan.

Sebagai sebuah negara yang berbilang kaum, seseorang itu memiliki hak untuk belajar dan menguasai pelbagai bahasa yang digunakan dalam kehidupan seharian. Selain itu, sangat penting untuk kita menganjurkan berbagai tugas komunikasi antara budaya, termasuklah mempelajari cara mengucapkan perkataan atau frasa dalam bahasa yang berbeza.

Dengan mempromosikan pembelajaran pelbagai bahasa, seseorang itu boleh membina jaringan perhubungan di antara orang yang berbeza daripada latar belakang yang berbeza.

Selain itu juga boleh menggalakkan pendidikan komunikasi yang sihat antara orang yang berlainan budaya atau agama. Tidak kira sama ada berminat untuk bekerja di sektor perkhidmatan awam, pendidikan atau kerajaan, memahami sejumlah bahasa akan memberikan kita satu kelebihan.

Kekurangan Ilmu Pelbagai Bahasa Mengehadkan Keistimewaan Diri

Jika dilihat dari segi kelebihan menguasai dan menggunakan pelbagai bahasa dalam kehidupan seharian dapat memberikan keistimewaan tanpa had, elok juga dilihat dari segi kekurangan yang bakal dihadapi oleh seseorang individu jika mengehadkan satu bahasa sahaja yang dominan dalam diri.

Kekurangan daripada individu yang mengehadkan satu bahasa yang difahami boleh menjadi masalah. Kebanyakan kelemahan ini tidak dapat dilihat pada permulaan, namun akan menjadi masalah penting dengan peredaran masa.

Kebanyakan bahasa mengandungi kata-kata yang tidak dapat diserap dan difahami oleh bahasa yang dominan dalam diri individu seperti istilah sains, seni dan budaya. Hal ini bermaksud bahawa seseorang yang terhad pada satu bahasa mungkin tidak akan dapat mengikuti perkembangan teknologi, sains dan seni.

Satu daripada kekangan yang sering dialami adalah melalui peluang pekerjaan. Kekangan dalam peluang pekerjaan akan dapat dirasai jika seseorang itu hanya berbekalkan satu bahasa sahaja. Bukanlah menafikan keagungan sesuatu bahasa contohnya bahasa Melayu, namun kepelbagaian bahasa yang dipelajari membawa banyak kebaikan.

Sebagai contoh, hal itu dapat dirasai apabila seseorang hanya fasih satu bahasa dan hal ini akan memberikan impak kepada ekonomi negara. Menurut Gritzer dalam The Benefits of Being Multilingual, hal ini dapat dilihat dalam ekonomi global yang amat mementingkan syarikat yang mencari dan menggaji pekerja yang fasih dalam pelbagai bahasa untuk kebolehlihatan syarikat dan individu tersebut juga.

Satu daripada kekurangan lain yang dialami apabila seseorang itu membatasi diri dengan satu bahasa sahaja ialah kekangan dalam berkomunikasi dengan seseorang daripada latar belakang budaya yang berbeza.

Setiap bahasa memiliki struktur, semantik, dan kosa kata yang unik. Dengan memahami lebih daripada satu bahasa,  seseorang individu itu dapat memahami cara berfikir dan perilaku orang lain daripada latar belakang budaya yang berlainan.

Dengan mengehadkan diri pada satu bahasa, individu tersebut mungkin kehilangan peluang untuk memperluas pengalaman serta pandangan mereka pada dunia luar.

Tambahan pula, peluang dan pengalaman yang terbatas akibat kecenderungan pada satu bahasa sahaja dapat dilihat menerusi hubungan perniagaan. Dalam lingkungan global yang semakin meluas lebih-lebih lagi dalam dunia tanpa sempadan, kemampuan untuk berkomunikasi dengan orang-orang daripada pelbagai bahasa dan budaya menjadi semakin penting.

Individu yang hanya mampu berkomunikasi dalam satu bahasa mungkin terbatas dalam kemampuan mereka untuk mengejar kerjaya di syarikat yang bertaraf antarabangsa atau yang mendahulukan kepelbagaian bahasa dalam komunikasinya.

Oleh sebab itu, sangatlah penting bagi seseorang individu itu memperluas kemampuan mereka dalam berbicara menggunakan bahasa asing atau bahasa selain bahasa dominan agar dapat mengembangkan pemahaman yang lebih luas tentang dunia kerjaya di sekitar mereka.

Tambah Gritzer, pengetahuan yang diperoleh daripada pelbagai sumber termasuklah dokumen bertulis, media dan komunikasi dalam pelbagai bahasa memberikan potensi yang lebih mendalam dalam memahami dunia sebenar.

Oleh sebab pentingnya mengagungkan dan memartabatkan bahasa kebangsaan dan keperluan mendalami pelbagai bahasa, maka tugas dan kesedaran ini perlulah dipikul oleh semua pihak.

Tanggungjawab dalam memberikan kesedaran tentang isu bahasa perlulah digalas bersama-sama oleh banyak pihak dan daripada pelbagai peringkat masyarakat.

Tanggungjawab memartabatkan bahasa juga tidak hanya disandarkan kepada DBP sahaja. Semangat mencintai bahasa kebangsaan perlu dipupuk pada setiap masa dan bukan setakat pada bulan tertentu dan perlulah diraikan penggunaannya bersama-sama.

Seiring dengan keperluan mencintai bahasa kebangsaan, tidaklah menjadi suatu kesalahan dalam mempelajari dan menambah ilmu pengetahuan tentang bahasa asing yang menjadi suatu kelebihan kepada masyarakat umum.

Hal ini menjadikan masyarakat kita mampu duduk sama rendah, berdiri sama tinggi dengan masyarakat serata dunia untuk bersaing dalam semua aspek di peringkat global. Oleh itu, tingkatkan martabat bahasa kebangsaan, tambahkan ilmu di dada menerokai ilmu bahasa asing.

Nuruladilah Mohamed – Pensyarah Bahasa Inggeris di Universiti Teknologi MARA (UiTM), Cawangan Terengganu.


Pelajar Jepun Belajar Bahasa Isyarat Bahasa Melayu dalam Program Sensei

Untuk mendapatkan maklumat terkini, ikuti kami melalui Telegram

Kuala Lumpur – Tujuh orang pelajar Jepun dari Tokyo University of Foreign Studies (TUFS) bukan sahaja fasih berbahasa Melayu, malah mahir berbahasa isyarat dengan menggunakan kod tangan bahasa Melayu.

Kefasihan dan kemahiran kumpulan berkenaan terserlah ketika mereka berkomunikasi dengan guru dan para pelajar Institut Pendidikan Guru Kampus Ilmu Khas (IPGKIK), Bandar Tun Razak, Kuala Lumpur, semasa kunjungan mereka ke sana baru-baru ini.

Para pelajar TUFS ini mengambil jurusan Bahasa Melayu di universiti tersebut sejak 16 bulan lepas. Bersama-sama tenaga pengajarnya, Puan Faridah Mohamed, mereka mengadakan “Program Sensei Kembara Ilmu” di beberapa lokasi di Malaysia.

Di IPGKIK, pelajar TUFS bersama-sama para pelajar Program Ijazah Sarjana Muda Perguruan (PISMP), mendalami ungkapan bahasa Melayu yang berkaitan dengan budaya makan, pakaian dan permainan tradisional masyarakat Malaysia, termasuklah berkomunikasi menggunakan bahasa isyarat.

Rozita (nama Melayu) atau nama sebenarnya, Risako Yamazaki, 20 tahun, amat teruja dengan pengalaman yang dilaluinya di IPGKIK.

Saya sangat teruja dengan peragaan pakaian tradisional yang sangat unik dan menarik. Selain itu, saya tidak boleh melupakan pengalaman belajar bahasa Melayu yang ditambah dengan kemahiran berbahasa isyarat. Suatu pengalaman yang sangat menarik dan saya tidak akan mendapatnya di tempat lain.

Pelajar IPGKIK yang juga Pengarah Program, Athierah Mohd Azrie, 20 tahun, turut bersyukur kerana diberi peluang merealisasikan program yang bertaraf antarabangsa ini.

Katanya, sebagai pelajar opsyen Bahasa Melayu, beliau dan rakan-rakan berpeluang mengaplikasikan kuliah yang dipelajari dalam situasi sebenar.

Kami perlu mendalami setiap adat dan budaya masyarakat Malaysia seperti adat makan orang Melayu yang duduk bersimpuh, makan menggunakan tangan dan fungsi jari ketika menyuapkan makanan dan lain-lain.

Sementara itu, Puan Norani Abd Rahim, Pensyarah Kursus Bahasa Melayu di IPGKIK, yang juga Pengurus Program amat berbangga dengan usaha dan ketelitian para pelajar IPGKIK menterjemahkan budaya masyarakat Malaysia kepada pelajar TUFS ini.

Katanya, mereka bukan sahaja melakukan demonstrasi makan secara tradisional, memperagakan pakaian tradisional dan permainan tradisional bahkan turut menghasilkan ikon sensori yang beridentitikan Malaysia.

Beliau berkata, ikon sensori yang dibangunkan ini unik kerana ikon berkenaan khusus untuk murid berkeperluan pendidikan khas (masalah pembelajaran).

Ikon Tun Fatimah dan Keluarga Limau ini akan digunakan bagi terapi motor halus murid-murid ini. Dalam pembelajaran, terapi boleh meningkatkan motor halus murid termasuklah kekuatan jari-jemari, koordinasi mata dan tangan dan sebagainya.

Untuk rekod, projek ini mengambil masa setahun sebelum ikon sensori ini ditunjukkan kepada umum.


Bahasa Melayu akan Unggul Sekiranya …

Bahasa Melayu merupakan bahasa kebangsaan negara Malaysia. Oleh itu, setiap rakyat seharusnya fasih dan mampu bertutur menggunakan bahasa Melayu sebagai lambang jati diri seorang warganegara Malaysia. Walau bagaimanapun, kini masih terdapat sesetengah masyarakat yang tidak mahir dan tidak mampu bertutur menggunakan bahasa ini.

Antara puncanya termasuklah kecenderungan ibu bapa yang lebih suka melihat anak masing-masing bertutur dalam bahasa lain, seperti bahasa Inggeris. Kesannya, sesetengah kanak-kanak pada masa ini langsung tidak mahir atau tidak mampu bertutur dalam bahasa Melayu.

Jika keadaan ini berterusan, bahasa Melayu dibimbangi terus ketinggalan dari semasa ke semasa, terutamanya pada era yang semakin canggih dengan sains dan teknologi moden ini. Oleh itu, pelbagai langkah atau cara perlu dilakukan oleh pelbagai pihak yang bertanggungjawab untuk memastikan bahasa Melayu tidak terus ketinggalan.

Antara langkah yang boleh diambil untuk mengelakkan bahasa Melayu terus ketinggalan termasuklah menggalakkan penerbitan buku, bahan bacaan, seni lagu dan kandungan digital yang menggunakan bahasa Melayu oleh pihak kerajaan. Kini perkembangan bidang penerbitan dilihat semakin perlahan kesan daripada revolusi teknologi pada hari ini. Masalah ini perlu diatasi dengan segeranya.

Pada asalnya, masyarakat terdahulu disajikan dengan bait sajak dan syair daripada karyawan yang mampu menyuntik semangat diri dan cinta akan negara. Kini perkara tersebut sudah hampir-hampir tidak berlaku disebabkan oleh kemajuan pesat pada era ini.

Masyarakat pada hari ini tidak lagi mempunyai karya yang sarat dengan ilmu yang mampu melahirkan semangat cinta akan negara dan memupuk nilai murni yang lain. Masyarakat juga disajikan dengan drama dan hiburan yang matlamatnya untuk membuat penonton tertawa, bukannya membentuk minda masyarakat ke arah yang lebih baik.

Persepsi dan budaya ini seharusnya disedari oleh semua pihak. Tindakan yang bijak pula perlu diambil untuk mengubahnya kepada perkara yang lebih bermanfaat. Contohnya, masyarakat terdahulu di kawasan pantai timur Semenanjung mempunyai seni wayang kulit yang mengetengahkan isu semasa dan memberikan pengajaran kepada penonton yang menikmati seni warisan tersebut.

Karya dan terbitan kreatif yang menggunakan bahasa ibunda akan lebih bermakna jika masyarakat mula menghargainya dan secara tidak langsung memartabatkan lagi bahasa kebangsaan.

Selain itu, langkah lain yang boleh diambil oleh pihak kerajaan adalah dengan memperkasakan Dewan Bahasa dan Pustaka (DBP). Hal ini dikatakan demikian kerana terdapat banyak peranan DBP yang bertujuan untuk memartabatkan bahasa Melayu.

Antaranya termasuklah membina dan memperkaya bahasa kebangsaan dalam semua bidang, termasuklah sains dan teknologi. Bukan itu sahaja, DBP juga berperanan dalam membakukan ejaan dan sebutan, serta membentuk istilah yang sesuai dalam bahasa kebangsaan.

Beberapa Jawatankuasa Istilah (JKI) telah ditubuhkan oleh DBP dengan kerjasama institusi pengajian tinggi awam untuk mengumpul, membentuk dan menyebarluaskan istilah bahasa Melayu dalam bidang sains asas dan sains gunaan.

Situasi yang dinyatakan ini menyaksikan perancangan korpus bahasa Melayu berkembang dengan begitu pesat. Oleh itu, pihak kerajaan seharusnya memainkan peranan yang penting untuk membantu DBP memartabatkan bahasa Melayu, seperti memberikan bantuan dari segi kewangan atau infrastruktur yang terkini.

Bantuan dalam bentuk kewangan seharusnya diberikan secara konsisten agar pelbagai aktiviti yang bertujuan untuk memartabatkan bahasa Melayu dapat dijalankan seperti aktiviti Sayembara Pidato Antarabangsa yang biasanya dianjurkan oleh Kementerian Kebudayaan, Kesenian, Warisan dan Pelancongan, dengan usaha sama Radio Televisyen Malaysia (RTM). Kesannya, bahasa Melayu dapat terus dimartabatkan melalui aktiviti yang dianjurkan oleh pihak yang bertanggungjawab.

Seterusnya, pihak kerajaan juga perlu memastikan bahawa setiap urusan rasmi negara menggunakan bahasa kebangsaan. Setiap Ketua Jabatan pula perlu memastikan setiap urusan rasmi anjuran jabatan masing-masing menggunakan bahasa Melayu sepenuhnya.

Situasi ini bertujuan untuk memperkasakan penggunaan bahasa Melayu dalam perkhidmatan awam. Contohnya, penyediaan surat-menyurat setiap agensi kerajaan perlulah menggunakan bahasa Melayu sepenuhnya.

Bukan itu sahaja, semua penjawat awam juga seharusnya menggunakan bahasa Melayu dengan baiknya dalam setiap urusan rasmi, sama ada dalam wacana lisan atau tulisan. Penjawat awam yang kurang mahir berbahasa Melayu digalakkan untuk sentiasa meningkatkan pengetahuan dan kemahiran dalam bahasa Melayu.

Antaranya termasuklah dengan cara menghadiri latihan dan pembangunan kompetensi yang dianjurkan oleh agensi bahasa yang bersesuaian bagi memastikan kemahiran dan pengetahuan bahasa Melayunya dapat ditingkatkan dari semasa ke semasa. Menerusi langkah ini, barulah bahasa Melayu dapat terus digunakan secara meluas dalam setiap urusan pentadbiran negara.

Di samping itu, langkah berkesan yang boleh diambil adalah dengan memansuhkan sekolah vernakular. Langkah ini bukan bertujuan untuk mendiskriminasikan kaum lain, tetapi terbukti bahawa kebanyakan murid yang belajar di sekolah vernakular sukar bertutur dalam bahasa Melayu.

Situasi ini akan melahirkan warganegara Malaysia yang tidak fasih atau tidak mampu bertutur dalam bahasa Melayu. Perkara ini tidak boleh dipandang remeh kerana memberikan banyak kesan buruk kepada negara. Oleh itu, pemansuhan sekolah vernakular seharusnya dilakukan untuk membolehkan setiap rakyat dapat berkomunikasi dengan baiknya antara satu dengan lain tanpa mengira bangsa dan agama.

Dalam hal ini, masyarakat perlu menyedari bahawa bahasa merupakan agen perpaduan yang paling asas. Maka itu, bahasa Melayu perlu dipupuk bermula pada peringkat sekolah agar perpaduan dapat dibentuk di negara ini.

Pihak yang bertanggungjawab, iaitu pihak kerajaan seharusnya bersikap tegas terhadap cadangan penghapusan sekolah ini bagi melahirkan warganegara yang fasih berbahasa Melayu. Secara tidak langsung, tindakan ini dapat memastikan bahasa Melayu terus relevan untuk mendepani dunia yang semakin moden dari semasa ke semasa.

Kesimpulannya, bahasa Melayu yang merupakan bahasa kebangsaan bagi negara Malaysia sewajarnya terus dimartabatkan walaupun menghadapi pelbagai cabaran untuk memastikan bahasa ini terus relevan pada peringkat antarabangsa.

Oleh itu, pihak yang bertanggungjawab seharusnya menggembleng tenaga dan berusaha bersungguh-sungguh untuk melaksanakan langkah yang proaktif bagi memastikan bahasa Melayu tidak ketinggalan zaman.

Isu ini tidak boleh dianggap remeh kerana boleh menjadi duri dalam daging kepada negara Malaysia. Jika bahasa Melayu dapat terus digunakan dan dimartabatkan, Malaysia mampu melahirkan lebih banyak modal insan yang sentiasa mengamalkan hidup bersatu padu dan harmoni.


Peserta Pelbagai Etnik Sarawak Berkongsi Istilah Bahasa Sukuan

Untuk mendapatkan maklumat terkini, ikuti kami melalui Telegram

Kuching – Sebanyak 25 orang peserta daripada pelbagai etnik seperti daripada suku Melanau (Jerijih, Mukah, Ajang, Igan, Seduan, Mato), Kiput, Kayan, Remun, Bisaya, Punan, Melayu, Bidayuh, Kejaman dan Berawan, telah menghadiri Bengkel Kerja Pangkalan Data Bahasa Sukuan Sarawak (PDUBSS), yang diadakan selama empat hari yang bermula pada 16 Mac 2023 hingga 19 Mac 2023 di Penview Hotel, Kuching, Sarawak. Bengkel ini telah disempurnakan oleh Encik Abang Haliman Abang Julai, Pengarah Dewan Bahasa dan Pustaka (DBP) Cawangan Sarawak.

Bengkel kerja yang memfokuskan perkongsian istilah bahasa sukuan yang merangkumi kerja-kerja pengenalpastian bahasa dan dialek daerah di seluruh Sarawak ini merupakan inisiatif awal DBP Cawangan Sarawak mendokumentasikan istilah bahasa sukuan berdasarkan beberapa tatacara.

Antara perkataan sukuan Sarawak yang telah diterima pakai oleh pengguna bahasa masyarakat majmuk di Malaysia termasuklah perkataan seperti awah, reruai dan merarau.

Bengkel kerja tersebut turut dibahagikan kepada beberapa sesi. Antaranya termasuklah sesi perkongsian para peserta tentang istilah bahasa sukuan dan adat budaya warisan etnik masing-masing berdasarkan tema yang ditetapkan pada tahun ini, iaitu adat perkahwinan, adat pertunangan dan permainan tradisional etnik.

Bengkel Kerja PDUBSS ini merupakan program tahunan Unit Pembinaan dan Penyelidikan Bahasa, serta antara usaha yang dilaksanakan oleh DBP Cawangan Sarawak dalam mendokumentasikan pelbagai bahasa sukuan di Sarawak.

Menurut Encik Abang Haliman Abang Julai, Pengarah DBP Cawangan Sarawak dalam ucapannya semasa sesi penangguhan Bengkel Kerja PDUBSS, terdapat empat bahasa sukuan Sarawak yang telah disahkan pupus seperti bahasa Seru, Pegu, Bliun dan Lelak.

Oleh hal yang demikian, DBP Cawangan Sarawak sentiasa berbesar hati dalam menjalinkan sinergi dengan para pemegang taruh yang terdiri daripada individu dan pelbagai persatuan etnik dalam mendokumentasikan bahasa sukuan.

Tambah beliau lagi, hasil daripada garapan sinergi tersebut juga secara tidak langsung membantu pihak DBP Cawangan Sarawak mendokumentasikan bahasa sukuan dan menerbitkan pelbagai kamus serta daftar kata bahasa sukuan Sarawak yang diusahakan selama ini.

Contohnya seperti Kamus Bahasa Iban – Melayu Dewan, Kamus Bahasa Vaie – Bahasa Melayu, Kamus Melayu Dewan – Melanau Mukah, Daftar Kata Bahasa Melayu – Bahasa Bakong dan Daftar Kata Bahasa Melayu – Bahasa Kenyah Cebup.


Cabaran dalam Memartabatkan Bahasa Melayu sebagai Bahasa Ibunda Penutur Asli Bahasa Melayu

Bahasa ialah alat yang digunakan untuk tujuan berkomunikasi antara satu sama lain. Selain itu, bahasa sebagai jambatan yang menghubungkan sesama manusia tanpa mengira warna kulit atau batas sempadan. Bahasa melambangkan jiwa sesuatu bangsa. Keperibadian sesuatu bangsa diukur melalui penggunaan dan pengamalan bahasa dalam sesebuah masyarakat. Nilai hidup yang semakin berubah kesan daripada globalisasi yang melanda dunia mengancam amalan berbahasa sesuatu bangsa sehingga menjadi api dalam sekam yang menggugat budaya peradaban bangsa.

Malaysia pula sebuah negara unik kerana kepelbagaian bangsa yang menghuninya. Setiap etnik memiliki bahasa dan budaya yang tersendiri. Masyarakat yang berbilang bangsa ini bertutur menggunakan bahasa ibunda masing-masing ketika berkomunikasi dalam kalangan mereka sendiri. Walau bagaimanapun, setiap rakyat negara ini jelas menerima serta mengiktiraf peranan yang dimainkan oleh bahasa Melayu sebagai bahasa kebangsaan dan bahasa rasmi negara ini.

Bahasa Melayu memiliki sejarah yang panjang sejak abad ke-7 apabila kerajaan Srivijaya menggunakan bahasa Melayu. Pada waktu itu, bahasa Melayu dikenali sebagai bahasa Melayu Kuno. Selanjutnya, kerajaan Melaka mengangkat bahasa Melayu ke tahap kegemilangan bermula pada abad ke-13 seiring dengan kedudukannya sebagai pusat perdagangan serantau. Bahasa Melayu menjadi lingua franca dan dipertuturkan dengan meluas. Sejarah Melayu juga mencatatkan bahawa para pedagang berusaha untuk mempelajari serta menguasai bahasa Melayu bagi memudahkan mereka berkomunikasi dengan pemimpin dan masyarakat di Tanah Melayu bagi tujuan berdagang.

Apabila negara mencapai kemerdekaan pada 31 Ogos 1957, bahasa Melayu dijadikan sebagai bahasa kebangsaan dan bahasa rasmi negara ini. Kedudukannya termaktub dalam Perkara 152 Perlembagaan Malaysia. Peranannya sebagai bahasa ilmu dan bahasa pengantar di sekolah turut diperkukuhkan melalui Akta Pendidikan. Sekolah sebagai tempat terbaik untuk menyemai perasaan cinta akan bahasa Melayu dalam kalangan generasi muda. Meskipun cabarannya getir, hasilnya terlihat pada sekitar tahun 1970-an dan tahun 1980-an apabila rakyat Malaysia menggunakan bahasa Melayu dalam pertuturan harian mereka.

Bahasa ibunda pula merupakan bahasa pertama yang dikuasai dan diwarisi oleh manusia ketika mula mengenal dunia. Bahasa ini dikuasai oleh seseorang daripada ibu bapa atau penjaga. Penguasaan bahasa ibunda membolehkan seseorang mengungkapkan pemikiran serta perasaannya. Seseorang individu lebih mudah dan yakin untuk mengutarakan penyataan pemikiran serta perasaannya melalui bahasa ibunda berbanding dengan bahasa kedua yang dipelajarinya. Slogan “Bahasa Jiwa“ menegaskan betapa jati diri seseorang itu ditentukan oleh bahasa yang dipertuturkan secara warisan.

Walau bagaimanapun, kedudukan bahasa Melayu sebagai bahasa rasmi dan bahasa kebangsaan kini semakin tercabar di negara ini. Penerimaan serta penggunaan bahasa Melayu oleh rakyat jelas amat mengecewakan. Lebih malang lagi, bahasa Melayu sebagai bahasa ibunda dalam kalangan penutur bahasa Melayu turut tercabar kedudukannya. Sejak belakangan ini, bilangan penutur bahasa Melayu yang bahasa ibundanya bahasa Melayu terus berkurangan. Banyak dalam kalangan mereka lebih suka dan rela menggunakan bahasa Inggeris meskipun kurang fasih dalam bahasa tersebut.

Perkembangan era globalisasi pada ketika ini memungkinkan penyaluran maklumat tanpa tapisan ke serata pelosok dunia. Tidak ada negara yang terkecuali daripada perkembangan ini. Arus globalisasi yang melanda dunia meninggalkan impak yang cukup besar dalam kehidupan harian manusia. Impak globalisasi memungkinkan bahasa Inggeris terus berkembang sebagai bahasa yang penting di kebanyakan negara. Menurut Mohd Asraf (2005), bahasa Inggeris sebagai bahasa dunia dan antarabangsa dan pengaruhnya tersebar luas ke seluruh dunia sehingga tidak ada negara yang tidak menggunakan bahasa Inggeris.

Peningkatan dalam penggunaan bahasa Inggeris sebagai bahasa kedua atau ketiga pula meninggalkan kesan kepada sistem pendidikan di negara-negara tersebut. Satu daripada bidang kehidupan yang terkesan akibat fenomena ini ialah bahasa. Globalisasi dianggap sebagai pembunuh bahasa ibunda. Apa tidaknya, dalam keghairahan mengejar teknologi maklumat, penutur bahasa Melayu khususnya semakin menjarakkan diri daripada bahasa ibunda mereka. Hal ini demikian kerana hampir semua maklumat yang diperoleh daripada internet terdapat dalam bahasa Inggeris.

Perkara ini pernah diakui oleh Noriah Mohamed (2005) yang menganggarkan bahawa 80 peratus daripada laman sesawang yang digunakan terdapat dalam bahasa Inggeris. Jumlah laman sesawang masih kurang sehingga menyebabkan penutur bahasa Melayu terpaksa mencari maklumat dengan menggunakan bahasa Inggeris. Akibatnya, bahasa Melayu dipandang sepi dan bahasa Inggeris terus diagung-agungkan.

Sikap mengagung-agungkan bahasa Inggeris oleh generasi muda pada hari ini semakin tidak bersempadan. Bahasa Inggeris yang dianggap sebagai lingua franca dunia moden pada hari ini terus disanjung dan dimartabatkan sebagai bahasa penting dalam kehidupan harian. Ada juga yang tanpa segan silu menganggap atau menerima bahasa Inggeris sebagai bahasa ibunda hanya kerana mereka dan ibu bapa mereka bertutur dalam bahasa Inggeris. Demikian kuatnya pengaruh bahasa Inggeris menguasai kehidupan generasi muda ini.

Pengaruh bahasa Inggeris yang mewarnai kehidupan harian generasi muda kian ketara apabila banyak penutur bahasa Melayu yang bahasa ibundanya bahasa Melayu enggan atau malu untuk berbahasa Melayu. Mereka seolah-olah berusaha untuk menjauhkan diri daripada bahasa Melayu, yakni bahasa ibunda mereka sendiri. Ada juga yang tidak mampu berbahasa Inggeris dengan baik tetapi berusaha untuk menggunakannya walaupun mereka mempunyai pilihan untuk menggunakan bahasa Melayu. Bak kata pepatah, lebih sudu daripada kuah.

Penularan pengaruh bahasa rojak dan slanga turut menjadi duri dalam daging bagi penutur bahasa. Penggunaan bahasa rojak di negara ini bukanlah perkara baharu kerana fenomena itu biasa bagi negara yang mempunyai penduduk berbilang kaum. Proses mencampuradukkan bahasa ketika berkomunikasi antara satu sama lain menjadi sesuatu yang lumrah dan diterima sebagai gaya hidup harian. Generasi muda pada hari ini semakin ghairah mencampuradukkan penggunaan bahasa dalam proses komunikasi.

Dasar bahasa yang dilaksanakan dalam sistem pendidikan negara merupakan kunci ke arah menyatupadukan masyarakat pelbagai kaum di negara ini. Pemilihan serta pelaksanaan bahasa Melayu sebagai medium perantara dalam sistem pendidikan negara diperkukuhkan melalui Akta Pendidikan 1961 berasaskan Laporan Razak dan Laporan Rahman Talib. Laporan Razak yang diperkenalkan pada tahun 1956 dianggap sebagai batu asas bagi perkembangan sistem pendidikan kebangsaan.

Berdasarkan laporan tersebut, pendidikan sebagai kunci penting kepada perpaduan negara dan bahasa Melayu sebagai alat untuk menyatukan rakyat daripada pelbagai etnik. Matlamat akhir Laporan Razak untuk menaikkan taraf bahasa Melayu sebagai bahasa pengantar utama direalisasikan pada awal tahun 1960-an dengan tergubalnya Laporan Rahman Talib. Perakuan Laporan Rahman Talib untuk menjadikan bahasa Melayu sebagai bahasa pengantar utama dikanunkan dalam Akta Pelajaran 1961.

Peranan dan status bahasa Melayu sebagai bahasa pengantar pendidikan terutamanya di institusi pendidikan tinggi swasta pula mengalami pengubahsuaian apabila Parlimen Malaysia meluluskan Akta Pendidikan 1996. Seksyen 2 dalam Akta Pendidikan 1996 mengatakan bahawa bahasa kebangsaan dijadikan bahasa pengantar di semua institusi pendidikan dalam sistem pendidikan kebangsaan. Jelaslah, laporan tersebut telah mengukuhkan kedudukan bahasa Melayu sebagai bahasa pengantar dalam sistem pendidikan negara.

Walau bagaimanapun, beberapa langkah yang dilaksanakan seperti pengenalan Pengajaran dan Pembelajaran Sains dan Matematik dalam bahasa Inggeris (PPSMI) jelas mengganggu penguasaan bahasa Melayu dalam kalangan penutur bahasa Melayu yang bahasa ibundanya bahasa Melayu dan bukan bahasa Melayu. Dasar PPSMI yang diumumkan pada 20 Julai 2002 dilaksanakan secara berperingkat bermula pada awal tahun 2003. Proses perubahan dasar ini berterusan sehingga melibatkan peringkat pendidikan rendah dan menengah pada tahun 2008. Rasional di sebalik pelaksanaan dasar ini adalah untuk mengukuhkan penguasaan mata pelajaran Sains dan Matematik melalui bahasa Inggeris kerana yang paling cepat berkembang dan disebarkan menerusi pelbagai media dalam bahasa Inggeris.

Penerapan bahasa Inggeris dalam sistem pendidikan ternyata menggugat kedudukan bahasa Melayu. Hal ini bertentangan dengan Dasar Pendidikan Kebangsaan dan Dasar Bahasa Kebangsaan seperti yang termaktub dalam Perlembagaan atau Akta Bahasa Kebangsaan 1967/68. PPSMI telah menghakis peranan dan kepentingan bahasa Melayu dalam kalangan penutur bahasa Melayu.

Oleh itu, langkah untuk mengembalikan martabat bahasa Melayu dalam kalangan penutur bahasa ibundanya bahasa Melayu sememangnya penuh ranjau dan berliku. Tugas itu bukan mudah, malah sarat dengan pelbagai cabaran. Pengukuhan bahasa Melayu sebagai bahasa ibunda penutur bahasa Melayu memerlukan komitmen daripada pelbagai pihak yang merangkumi pihak berkuasa, media serta penutur asli bahasa Melayu itu sendiri. Tanpa kesungguhan, kejayaan tidak akan terhasil. Kalau tidak dipecahkan ruyung, manakan dapat sagunya. Oleh itu, peranan setiap pihak yang terlibat amat ditagih demi kelestarian bahasa Melayu.

Perubahan sikap penutur asli bahasa Melayu juga amat diharapkan agar usaha untuk memartabatkan bahasa Melayu menampakkan hasilnya. Mereka perlu menyematkan rasa cinta yang tidak berbelah bagi di hati mereka. Mereka harus sedar bahawa sikap mengagung-agungkan bahasa Inggeris hanya akan merencatkan perkembangan bahasa Melayu, malah boleh mengakibatkan kepupusannya. Oleh itu, sambutan Hari Bahasa Ibunda Antarabangsa yang disambut pada 21 Februari pada setiap tahun harus menjadi wadah untuk mengangkat martabat bahasa Melayu sebagai bahasa ibunda penutur asli bahasa Melayu.


Frasa Berhujung Minggu

Untuk mendapatkan maklumat terkini, ikuti kami melalui Telegram

Adakah penggunaan frasa berhujung minggu dalam ayat di bawah ini gramatis?


Pelajar IPG Kampus Temenggong Ibrahim Beroleh Ilmu Perkamusan dan Peristilahan

Johor Bahru – Sebanyak 92 orang guru pelatih telah mengikuti Program Suluh Ilmu: Perkamusan dan Peristilahan Melayu, yang disampaikan oleh dua orang pegawai Dewan Bahasa dan Pustaka (DBP) di Institut Pendidikan Guru Kampus Temenggong Ibrahim (IPGKTI) pada 21 Mac 2023. Program tersebut diadakan sebagai nilai tambah kepada para peserta dalam meningkatkan ilmu tentang perkamusan dan peristilahan.

Sesi perkongsian ilmu tersebut disampaikan oleh YBrs. Dr. Rusmadi Baharudin, Ketua Bahagian Perkamusan dan Encik Mohd Fadzli Tajuid, Ketua Bahagian Peristilahan dan Leksikologi. Selain pensyarah dari Jabatan Pengajian Melayu, IPGKTI, Pengarah DBP Wilayah Selatan, iaitu Encik Mohd Riduan Wahab turut hadir bagi menyokong program tersebut.

Menurut YBrs Dr. Rusmadi, dalam bidang perkamusan, entri disusun mengikut kronologi.

Jika muncul satu makna baharu bagi perkataan yang sama ejaan dan sebutan dengan perkataan sedia ada, maka makna perkataan itu akan ditambahkan ke dalam entri mengikut urutan. Kamus tidak mengubah kedudukan perkataan yang dirakamkan terdahulu tetapi menambah makna baharu.

Sementara itu, Encik Mohd Fadzli pula menjelaskan bahawa dalam bidang peristilahan, sesuatu istilah itu diangkat setelah mendapat persetujuan daripada jawatankuasa yang terlibat. Beliau turut membimbing para pelajar tentang penggunaan Pusat Rujukan Perpustakaan Melayu (PRPM), selain mencari makna perkataan.

Menurut seorang peserta, iaitu Puan Norasikin Muhammad Shariff, program ini mampu menjadi nilai tambah kepadanya tentang subjek perkamusan.

Saya mendapat maklumat daripada sumber asli tentang cara penyusunan kamus yang lebih terperinci dan berperingkat. Saya juga sangat berpuas hati dengan ilmu yang diperoleh pada hari ini.

Seorang lagi peserta, iaitu Leong Hui En menyatakan bahawa program tersebut amat berguna kepadanya khususnya dalam penggubalan istilah. Beliau sedar akan kerumitan untuk mendapatkan satu-satu istilah dan beliau amat menghargai usaha DBP dalam penggubalan istilah.

Bagi Priyatharishini a/p Tamil Vanan, ilmu yang disampaikan oleh kedua-dua penceramah sangat membantunya memahami dengan lanjut mengenai kursus Perkamusan, Peristilahan dan Penterjemahan yang diambilnya pada semester ini.

Program perkamusan dan peristilahan ini dapat menambahkan ilmu pengetahuan saya mengenai cara penyusunan kamus secara kronologi. Saya juga dapat mengetahui jenis kamus yang sesuai digunakan oleh murid sekolah rendah. Dalam hal ini, saya tidak akan mengulangi kesilapan untuk meminta murid membawa Kamus Dewan yang berat kerana mereka lebih sesuai menggunakan Kamus Pelajar.

Program di bawah penyelarasan YBrs. Dr. Noraisikin Ghazali ini telah berjaya mencapai tujuannya. Para pelajar yang hadir melahirkan rasa bertuah mereka kerana mendapat ilmu secara langsung.


Kemahiran Mengarang untuk Penyampaian Idea yang Berkesan

Kuala Lumpur – Seseorang yang menguasai kemahiran mengarang dengan baik berupaya menyampaikan idea kepada khalayak dengan lebih berkesan. Demikian antara inti pati penting yang disampaikan oleh Encik Nawi Ismail yang juga seorang penulis dan pengajar dalam rancangan “Cakna Bahasa–Panduan Penulisan Karangan”, anjuran BERNAMA Radio semalam.

Memiliki kemahiran menulis karangan bukan sahaja dapat membantu seseorang individu pada peringkat persekolahan bahkan sewaktu menjejakkan kaki ke alam pekerjaan. Seseorang yang menguasai kemahiran dalam penulisan juga dikatakan individu yang mempunyai kecekapan dan berketerampilan dalam berbahasa.

Beliau berkata, banyak manfaat dapat diperoleh apabila seseorang itu menguasai kemahiran mengarang.  Melalui kemahiran tersebut, ucapan lisannya lebih jelas, tersusun, menarik dan terperinci.

Jika kita menguasai kemahiran mengarang di sekolah, maka apabila melanjutkan pengajian ke institusi pengajian tinggi atau alam pekerjaan, asas ilmu kepengarangan yang ada dapat digunakan untuk menulis tesis, laporan, kertas kerja, dan minit mesyuarat, dan teks ucapan.

Beliau turut menegaskan bahawa amalan membaca merupakan amalan yang sangat penting, lebih-lebih lagi bagi pelajar sekolah. Amalan membaca berupaya membantu individu menambahkan ilmu pengetahuan dan pada masa yang sama didedahkan kepada penggunaan kosa kata tertentu dan gaya bahasa yang baik.

Namun begitu, janganlah membaca sahaja tetapi mencatatkan maklumat penting untuk lebih berkesan.

Tambah beliau, antara kesalahan tatabahasa yang sering kali berlaku termasuklah penggunaan “kepada”, “atas” dan “di atas”, “dalam”, dan “di dalam”. Kesalahan lain ialah penggunaan ejaan seperti tengah hari, urus setia, juruwang, jurutera, dan juruukur.


Analisis Ayat Majmuk Berdasarkan Pola Ayat Dasar

Untuk mendapatkan maklumat terkini, ikuti kami melalui Telegram

Ayat dasar merupakan asas atau sumber pembentukan semua ayat dalam sesuatu bahasa. Oleh itu, semua ayat dapat dianalisis rangka asasnya berlandaskan pola ayat dasar. Bagi bahasa Melayu, ayat dasarnya mempunyai empat pola, iaitu Frasa Nama + Frasa Nama, Frasa Nama + Frasa Kerja, Frasa Nama + Frasa Adjektif dan Frasa Nama + Frasa Sendi Nama.

Ayat dasar harus merupakan satu klausa bebas yang mempunyai satu subjek dan satu predikat. Selain itu, ayat dasar ialah ayat penyata, ayat aktif, dan ayat susunan biasa. Akhir sekali, ayat dasar tidak mengalami proses penerbitan ayat seperti peluasan, pengguguran dan penyusunan semula

Ayat majmuk dalam bahasa Melayu meliputi ayat majmuk gabungan, ayat majmuk pancangan dan ayat majmuk campuran. Selanjutnya, ayat majmuk pancangan meliputi ayat majmuk pancangan relatif, ayat majmuk pancangan komplemen dan ayat majmuk pancangan keterangan. Walaupun ayat majmuk meliputi pelbagai jenis, ragam dan susunan ayat, untuk memudahkan perbincangan, kita hanya meneliti contoh ayat penyata majmuk.

Bagaimanakah kita mengaitkan binaan ayat majmuk gabungan dengan pola ayat dasar? Sila lihat contoh yang berikut:

Ayat majmuk gabungan terbina apabila dua klausa bebas atau lebih digabungkan. Oleh sebab itu, ayat tersebut bukan terbina daripada satu ayat dasar, tetapi sejumlah ayat dasar yang bergabung. Sila lihat analisis yang berikut:

Ayat dasar 1: subjek (Ali) + predikat (berkawan rapat dengan Ahmad)

Ayat dasar 2: subjek (Ahmad) + predikat (berkawan rapat dengan Ali)

Ayat yang lengkap: Ali berkawan rapat dengan Ahmad dan Ahmad berkawan rapat dengan Ali.

Unsur transformasi: Pengguguran satu atau lebih unsur yang sama dalam predikat kedua-dua ayat, dan menggabungkan subjek kedua-dua ayat dengan kata hubung gabungan dan.

Ayat dasar 1: subjek (dia) + predikat (balik)

Ayat dasar 2: subjek (dia) + predikat (berehat)

Ayat yang lengkap: Dia balik lalu dia berehat.

Unsur transformasi: Pengguguran subjek yang sama dalam ayat kedua, dan menggabungkan predikat kedua-dua ayat dengan kata hubung gabungan lalu.

Ayat majmuk pancangan terbina daripada satu klausa bebas dan satu klausa tak bebas yang dipancangkan pada klausa bebas. Bagi ayat majmuk pancangan relatif, terdapat kata hubung relatif yang. Sila lihat contoh yang berikut:

Bagi ayat majmuk pancangan relatif, hanya klausa bebas menjadi unsur pembina ayat dasar, sedangkan klausa tak bebas (klausa relatif) merupakan unsur opsyenal yang boleh ditiadakan. Sila lihat analisis yang berikut:

Klausa tak bebas/unsur opsyenal: yang muda (guru muda)

Unsur transformasi: Penambahan klausa relatif tak bebas yang muda itu pada ayat dasar untuk memberikan maklumat tambahan kepada subjek ayat dasar.

Ayat dasar/klausa bebas: Dia membeli kereta.

Klausa tak bebas/unsur opsyenal: yang baharu (kereta baharu)

Unsur transformasi: Penambahan klausa relatif tak bebas yang baharu pada ayat dasar untuk memberikan maklumat tambahan kepada predikat ayat dasar.

Bagi ayat majmuk pancangan keterangan, hanya klausa bebas menjadi unsur pembina ayat dasar, sedangkan klausa tak bebas (klausa keterangan) merupakan unsur opsyenal yang boleh ditiadakan. Klausa yang berkenaan menjadi tidak bebas kerana berpangkalkan kata hubung keterangan seperti kerana, jika, apabila, walaupun dan sebagainya. Sila lihat analisis yang berikut:

3b.  Jika tidak sibuk, dia akan bercuti.

Ayat dasar/klausa bebas: Dia tidak hadir.

Klausa tak bebas/unsur opsyenal: kerana dia sakit

Unsur transformasi: Penambahan klausa keterangan tak bebas kerana dia sakit pada ayat dasar untuk memberikan maklumat tambahan pada predikat ayat dasar. Selain itu, subjek yang sama digugurkan satu daripadanya.

Ayat dasar/klausa bebas: Dia akan bercuti.

Klausa tak bebas/unsur opsyenal: jika dia tidak sibuk

Unsur transformasi: Penambahan klausa keterangan tak bebas jika dia tidak sibuk pada ayat dasar untuk memberikan maklumat tambahan pada predikat ayat dasar. Selain itu, subjek yang sama digugurkan satu daripadanya, dan susunan ayat tersebut disongsangkan.

Bagi ayat majmuk pancangan komplemen, hanya klausa bebas menjadi unsur pembina ayat dasar, sedangkan klausa tak bebas (klausa komplemen) dipancangkan sebagai subjek, predikat atau bahagian predikat ayat. Klausa yang berkenaan menjadi tidak bebas kerana berpangkalkan kata hubung komplemen bahawa atau untuk. Dalam hal ini, klausa komplemen tak bebas tidak boleh ditiadakan tetapi boleh diganti secara paradigmatik dengan frasa nama seperti hal itu atau frasa sendi nama seperti seperti itu. Sila lihat analisis yang berikut:

5a.  Dia mengetahui bahawa hal itu benar.

5b.  Dia berpendapat bahawa keadilan penting.

Analisis bagi ayat kelompok 4 adalah seperti yang berikut:

Klausa tak bebas/komplemen: bahawa dia jujur

Unsur transformasi: Klausa komplemen tak bebas bahawa dia jujur dipancangkan pada ayat dasar untuk mengambil tempat subjek ayat seperti frasa nama hal itu.

Klausa tak bebas/komplemen: untuk dia lulus

Unsur transformasi: Klausa komplemen tak bebas untuk dia lulus dipancangkan pada ayat dasar untuk mengambil tempat subjek ayat seperti frasa nama hal itu.

Analisis bagi ayat kelompok 5 adalah seperti yang berikut:

Klausa tak bebas/komplemen: bahawa hal itu benar

Unsur transformasi: Klausa komplemen tak bebas bahawa hal itu benar dipancangkan pada ayat dasar untuk mengambil tempat objek ayat seperti frasa nama hal itu.

Ayat dasar: Dia berpendapat seperti itu.

Klausa tak bebas/komplemen: bahawa keadilan penting

Unsur transformasi: Klausa komplemen tak bebas bahawa keadilan penting dipancangkan pada ayat dasar untuk mengambil tempat pelengkap ayat seperti frasa sendi nama seperti itu.

Bagi ayat majmuk campuran, mungkin terdapat satu atau lebih ayat dasar, bergantung jumlah klausa bebas yang hadir. Dalam hal ini, klausa tak bebas tetap tidak diambil kira sebagai ayat dasar. Sila lihat analisis yang berikut:

6a.  Dia membeli kasut yang mahal tetapi berkualiti.

6b.  Aminah dan Hasnah mengatakan bahawa guru mereka rajin.

Klausa tak bebas: yang mahal (kasut mahal)

Unsur transformasi: Subjek kasut yang sama digugurkan satu daripadanya, penambahan kata hubung gabungan tetapi dan kata hubung relatif yang.

6b.  Aminah, Aluyah dan Hasnah mengatakan bahawa guru mereka rajin.

Ayat dasar 1: Aminah mengatakan hal itu.

Ayat dasar 2: Aluyah mengatakan hal itu.

Ayat dasar 3: Hasnah mengatakan hal itu.

Klausa tak bebas: bahawa guru mereka rajin

Unsur transformasi: Subjek 3 ayat dasar tersebut digabungkan dengan kata hubung gabungan dan, predikat mengatakan bahawa guru mereka rajin digugurkan satu daripadanya.


Menjelmakan Istilah yang Menarik dalam Belanjawan 2023

Untuk mendapatkan maklumat terkini, ikuti kami melalui Telegram

Pertama sekali, penulis bukanlah berlatar belakangkan bidang kesusasteraan mahupun pengajian Bahasa Melayu. Hendak dikatakan pakar dalam bidang pendidikan, bukan juga. Pakar bahasa, jauh sekali. Penulis hanyalah ahli akademik dan penyelidik dalam bidang pendidikan Matematik yang sangat menyanjung tinggi bahasa kebangsaan Malaysia, iaitu bahasa Melayu.

Walaupun berada dalam bidang pendidikan Matematik di Sekolah Pendidikan, Fakulti Sains Sosial dan Kemanusiaan, Universiti Teknologi Malaysia (UTM), penulis banyak menulis artikel, kertas kerja, usulan penyelidikan, dan seterusnya melaksanakan penyelidikan dalam bahasa Melayu.

Dari aspek pengajaran, walaupun terdapat mahasiswa yang memberikan aduan mengenai penggunaan bahasa Inggeris, penulis yang terhad dalam kuliah peringkat prasiswazah, hal itu tidak sesekali mematahkan semangat penulis untuk terus memartabatkan penggunaan bahasa kebangsaan pada peringkat pendidikan tinggi.

Tambahan pula, sudah terang lagikan bersuluh bahawa bahasa pengantar rasmi untuk amalan pengajaran dan pembelajaran di UTM ialah bahasa Melayu. Jika pada peringkat pascasiswazah, lain pula ceritanya. Walaupun hanya terdapat seorang mahasiswa antarabangsa yang selain dari Indonesia ataupun Brunei, penggunaan bahasa Inggeris wajib digunakan di dalam dewan kuliah. Meskipun begitu, penulis tetap menggalakkan mahasiswa antarabangsa untuk mempelajari bahasa kebangsaan yang indah ini.

Dari aspek penyeliaan mahasiswa, pelajar tempatan digalakkan untuk menghasilkan tesis dalam bahasa Melayu, namun tiada paksaan. Beberapa buah buku penulis pernah diterbitkan oleh Dewan Bahasa dan Pustaka (DBP) dan Penerbit Universiti yang berdaftar dengan Majlis Penerbitan Ilmiah Malaysia (MAPIM).

Buah fikiran penulis khususnya dalam bidang pendidikan turut diterjemahkan ke dalam bentuk penulisan artikel dalam bahasa Melayu yang diterbitkan dalam akhbar arus perdana dan majalah akademik. Pada penghujung tahun 2022, penulis berbesar hati menerima Anugerah Tokoh Harapan Akademik Bahasa Melayu (ATHABM) Tahun 2022 oleh Kementerian Pendidikan Tinggi Malaysia.

Suatu anugerah yang tidak pernah terjangkau oleh fikiran penulis untuk menerimanya. Setinggi-tinggi kesyukuran penulis rakamkan dan pastinya hal ini memberikan semangat dan motivasi kepada penulis untuk terus menyumbang kepakaran dalam bidang menggunakan bahasa kebangsaan.

Penulis menulis artikel ini bukan untuk mengupas pembentangan Belanjawan 2023 yang disampaikan oleh YAB Perdana Menteri (PM), Dato’ Seri Anwar Ibrahim baru-baru ini. Mungkin kebanyakan orang tertunggu-tunggu berita gembira yang akan disampaikan oleh PM. Penulis juga tertunggu-tunggu “durian runtuh” yang bakal diterima. Walau bagaimanapun, yang lebih menarik perhatian penulis ialah keindahan dan keunikan istilah dan ungkapan yang digunakan oleh PM sepanjang pembentangan tersebut.

Jika ditelusuri perjalanan hidup insan yang bernama Anwar Ibrahim ini, tidak hairanlah jika beliau boleh menyusun ungkapan indah, menggunakan istilah bahasa Melayu dengan berseni dan tepat pada tempatnya. Bakat figura hebat ini terserlah seawal dari peringkat sekolah menengah lagi, iaitu di Kolej Melayu Kuala Kangsar (MCKK).

Semasa di MCKK, beliau aktif dalam Persatuan Bahasa Melayu dan menjadi pemidato yang mewakili sekolah. Perjuangan memartabatkan bahasa Melayu diteruskannya pada peringkat pendidikan tinggi di Universiti Malaya (UM), dengan menyambung pengajian dalam bidang Pengajian Melayu (Sastera). Beliau juga Presiden Persatuan Bahasa Melayu, di UM.

Semasa menjadi Menteri Pendidikan, satu daripada polisi yang diperkenalkannya dalam kurikulum sekolah kebangsaan ialah menukar nama bahasa kebangsaan daripada bahasa Malaysia kepada bahasa Melayu walaupun langkah ini dikritik hebat oleh orang bukan Melayu.

Insan yang bernama Anwar Ibrahim ini juga mencetuskan penggunaan istilah yang jarang-jarang didengar seperti “Masyarakat Madani“, “Generasi rabbani“, “waima“ dan “nawaitu“. Coretan kisah sosok hebat ini mungkin hanya cebisan daripada perjalanan hidupnya yang penuh dengan kisah suka dan suka yang ketika itu penulis hanyalah budak hingusan yang masih menuntut ilmu di peringkat sekolah menengah.

Beliau juga sangat petah apabila berkata-kata. Para sahabat penulis di negara seberang kerap memuji dan menyatakan bahawa betapa rakyat Indonesia kagum dengan insan ini.

Pada tahun 2018, Dato’ Seri Anwar dianugerahkan Doktor Kehormatan (Dr.Hc) dalam bidang Pendidikan Politik oleh Universitas Negeri Padang (UNP), Sumatera Barat, Indonesia. Beliau turut menyampaikan ucapan bersempena dengan penganugerahan ini dalam bahasa Melayu.

UNP ini sangat dekat di hati penulis. Sudah beberapa kali penulis dijemput sebagai penyampai kuliah tamu di sana dan pastinya penulis turut menggunakan bahasa Melayu sebagai bahasa pengantar. Bahkan dosen (pensyarah) di sana berkolaborasi dengan penulis dalam penyelidikan dan penulisan.

Pada tahun 2018, Dato’ Seri Anwar telah mendapat pengampunan diraja daripada Yang di-Pertuan Agong, Sultan Muhammad V, dan telah dibebaskan daripada penjara. Beliau kembali ke Parlimen dalam pilihan raya kecil Port Dickson 2018.

Sebelum menjadi PM Malaysia ke-10, usaha beliau dalam memperjuangkan bahasa Melayu tidak pernah terhenti. Beliau sentiasa tegas dengan pendiriannya dalam usaha mengangkat martabat bahasa Melayu sebagai bahasa kebangsaan. Dalam ucaptama yang disampaikannya semasa Kongres Bahasa dan Persuratan Melayu Nusantara bersempena dengan Gerakan Dekad Bahasa Kebangsaan Peringkat Negeri Melaka 2019, beliau menegaskan bahawa majlis rasmi kerajaan wajib menggunakan bahasa Melayu sebagai bahasa pengantar dalam usaha memartabatkan bahasa itu sebagai bahasa ilmu.

Menurut beliau, bahasa Melayu dihormati di negara ini sebagai bahasa sastera dan budaya dan turut mempertikaikan sesetengah sidang media oleh pemimpin dan yang dianjurkan kerajaan yang menggunakan bahasa yang bercampur aduk.

Semasa penganjuran Seminar Negara Bangsa: Bahasa Melayu Identiti Negara di Universiti Tun Hussein Onn Malaysia (UTHM) pada tahun 2019, Dato’ Seri Anwar turut memuji usaha kerajaan negeri Johor dalam memartabatkan penggunaan bahasa Melayu bagi mendaulatkan bahasa Melayu supaya dapat diguna pakai di semua tempat dan menerusi pelbagai peringkat lapisan masyarakat.

Bersempena dengan Pesta Buku Antarabangsa Kuala Lumpur 2022 pula, beliau turut menegaskan bahawa Malaysia perlu mempunyai dasar yang jelas bagi memartabatkan bahasa Melayu dalam usaha mencapai objektif untuk menjadikan bahasa Melayu sebagai bahasa rasmi kedua blok ASEAN.

Tanggal 24 November 2022, Dato’ Seri Anwar memberikan jaminan bahawa Kerajaan Perpaduan di bawah pimpinannya akan meneruskan usaha memartabatkan bahasa Melayu di Malaysia dalam ucapan sulungnya selepas mengangkat sumpah.

Kemudian, istilah “cerakin” yang diungkapkan oleh PM dalam satu sidang media menjadi fenomena. Lantas rakyat tercari-cari maksud istilah berkenaan daripada pelbagai sumber.

Semasa mengikuti pembentangan Ucapan Belanjawan 2023 yang bertemakan “Membangun Malaysia Madani”, kepelbagaian istilah dan lenggok ayat yang indah yang diselitkan dalam perbahasan PM.

Antara bait indah yang “menangkap” perhatian penulis ialah bagaimana PM memulakan mukadimahnya dengan mengaitkan kisah Nabi Yusuf ketika Raja Al-Aziz, yang merupakan Raja Mesir ketika itu resah akan jangkaan tujuh tahun kegersangan ekonomi.

Kemudian, PM terus-menerus menggunakan ungkapan indah yang antaranya membuatkan penulis tercari-cari maknanya. Berseni sungguh bait-bait yang diluahkannya. Antaranya termasuklah “Dalam kegalauan kini, Persoalan yang harus dibangkitkan ialah jumlah yang hidup merempat dan melarat”, “Jangan kotori minda rakyat dengan angka-angka yang memukau”, “Membobrok tadbir urus kerajaan” dan “Pelbagai ketelanjuran yang memberikan dampak buruk”.

PM turut membuka minda rakyat dengan mengutarakan persoalan, “Apakah  masa depan negara akan rencat, melonjak atau terpenjara?” dan terus meyakinkan rakyat dengan ungkapan seperti “Berteraskan semangat islah dengan maksud mempaculkan pengarahan baharu lagi segar, lantas membenam purbasangka”, “Menyederhanakan kesenjangan” dan “Menopang pertumbuhan ekonomi yang terangkum dan mampan”.

Barangkali ada segelintir warga Malaysia yang mempertikaikan untuk apalah istilah bombastik yang kurang atau tidak difahami digunakan sekiranya rakyat tidak memahaminya. Bukan untuk mempertahankan tindakan PM, namun setelah penulis membaca, mengamati dan meneliti teks pembentangan Belanjawan 2023, ayat-ayat tersebut hanyalah digunakan sebagai mukadimah.

Namun begitu, hampir keseluruhan teks yang diucapkan PM menggunakan ayat dalam bahasa Melayu yang mudah difahami oleh rakyat Malaysia yang berbilang kaum. Penggunaan istilah dan susunan ayat yang indah ini membangkitkan rasa bangga penulis akan keindahan bahasa Melayu, apatah lagi  disampaikan oleh pemimpin nombor satu negara.

Ketokohan PM membuktikan bahawa apa-apa yang diperjuangkan bukanlah omong-omong kosong belaka, sebaliknya dijelmakan dalam tindakan dan perbuatan  sebagai pejuang bahasa Melayu. Semoga hal ini dapat dijadikan teladan dan contoh ikutan oleh rakyat Malaysia, terutamanya generasi muda yang perlu sentiasa diingatkan bahawa “Hilang bahasa lenyaplah bangsa“.

Prof. Madya Dr. Abdul Halim Abdullah – Pensyarah di Sekolah Pendidikan, Universiti Teknologi Malaysia.


Subjek Ayat

Untuk mendapatkan maklumat terkini, ikuti kami melalui Telegram

Mengapakah subjek ayat (1) di bawah ialah “Saya”, manakala subjek ayat (2) pula bukan “Saya”?

Daripada:
Rodhiah Mohd Jan,
Juaseh, Negeri Sembilan.


Ada Apa pada Nama Pengangkutan Awam yang Gah di Malaysia?

Hari Raya Aidilfitri bakal tiba. Tidak sabar rasanya menanti kunjungan daripada sanak saudara untuk menyambut hari lebaran bersama-sama dan menjadikannya hari yang lebih bermakna dari tahun sebelumnya. Persaudaraan yang renggang kembali menjadi rapat dan yang jauh dapat didekatkan menerusi aktiviti ziarah-menziarahi.

Kemeriahan Syawal sudah dapat dirasai kini apabila pada hujung minggu, gedung membeli belah sarat dengan orang ramai yang ingin memilih dan membeli baju raya. Hal ini juga menyebabkan berlakunya kesesakan jalan raya akibat pertambahan pelbagai jenis kenderaan. Oleh itu, banyak orang yang menjadikan pengangkutan awam sebagai pilihan untuk melancarkan urusan masing-masing.

Pada 16 Mac 2023, Perdana Menteri, YAB Dato’ Seri Anwar Ibrahim telah melancarkan Perkhidmatan MRT2 Laluan Putrajaya di Depoh MRT Serdang. Perkhidmatan ini dijangka dapat mengurangkan kesesakan lalu lintas yang kritikal di jalan utama negara.

Tidak dinafikan bahawa MRT dapat menjimatkan masa khususnya kepada pekerja sektor awam dan swasta mahupun yang bekerja sendiri untuk sampai tepat pada masanya di tempat yang ingin dituju. Pendek kata, semua urusan menjadi mudah dan efisien tanpa perlu menempuh kesesakan jalan raya.

Namun begitu, perkara yang menarik perhatian penulis ialah nama pada MRT sebagai simbol kemajuan pengangkutan awam negara. Apakah nama penuh MRT? MRT ialah singkatan bagi Mass Rapid Transit, iaitu sistem rel yang digunakan untuk membawa penumpang di kawasan bandar dalam kapasiti yang besar.

MRT juga dikenali dengan nama lain seperti mass transit, subway, underground ataupun metro (https://www.mymrt.com.my/ms/awam/mrt-perlu-tahu/#:~:text=Mass%20Rapid%20Transit%20(MRT)%20adalah,%2C%20subway%2C%20underground%20ataupun%20metro).

Dalam bahasa Melayu, MRT dikenali sebagai perkhidmatan Transit Aliran Massa tetapi frasa ini tidak mesra di bibir rakyat Malaysia Madani berbanding dengan MRT.  Timbul persoalan di sini, mengapakah tidak menjenamakan akronim bagi Transit Aliran Massa kepada suatu akronim bahasa Melayu yang mantap?

Tidak dinafikan, istilah massa juga adalah pinjaman daripada perkataan bahasa Inggeris, iaitu mass. Justeru itu, perlu dikemukakan suatu cadangan frasa yang mencerminkan bahasa Melayu sebagai bahasa kebangsaan di Malaysia. Misalnya, boleh sahaja menggunakan frasa Transit Aliran Awam dan mengakronimkannya kepada nama yang lebih wajar dan luar biasa.

Selain MRT, nama lebuh raya juga tidak ketinggalan mempopularkan bahasa asing; yang sebenarnya mempunyai nama dalam bahasa Melayu. Antaranya termasuklah Lebuhraya Kajang Silk atau Lebuhraya Lingkaran Penyuraian Trafik Kajang. Silk dalam bahasa Melayu ialah sutera. Oleh itu, mungkin sahaja dapat disebut sebagai Lebuh Raya Sutera Kajang.

Begitu juga dengan Sistem Penyuraian Trafik KL Barat yang popular dengan nama Lebuhraya Sprint yang meliputi tiga bahagian, iaitu Kerinchi Link, Damansara Link dan Penchala Link.

Adalah molek istilah sebegini menggunakan bahasa Melayu yang sesuai dengan jati diri bangsa Malaysia yang dominan. Misalnya, perkataan link boleh diubah kepada penghubung jalan.

Begitu juga dengan nama Lebuhraya Grand Saga, yang boleh dicadangkan namanya ditukarkan kepada Lebuh Raya Saga Hebat atau Lebuh Raya Saga Besar atau nama yang sesuai bagi menggantikan istilah grand. Tidak dinafikan, frasa ini janggal didengar pada mulanya tetapi jika selalu disebut akan menjadi alah bisa tegal biasa.

Selain itu, Terowong Jalan Raya dan Pengurusan Air Banjir merupakan sepuluh terowong terbaik dunia. Terowong ini berfungsi sebagai penyelesaian masalah banjir kilat yang sering berlaku di bandar Kuala Lumpur pada suatu masa dahulu. Terowong ini juga merupakan laluan alternatif kepada pengguna dari arah Selatan ke Bandaraya Kuala Lumpur bagi mengurangkan kesesakan lalu lintas. Pendek kata, terowong ini mempunyai dwifungsi yang sangat bermanfaat dan memberikan kesejahteraan kepada rakyat Malaysia.

Nama Terowong Jalan Raya dan Pengurusan Air Banjir jarang-jarang sekali diketengahkan dan berkemungkinan juga ada yang tidak peduli tentang hal tersebut. Di media elektronik dan cetak juga lebih menekankan nama SMART, iaitu Stormwater Management and Road Tunnel.

Hal ini juga berlaku pada papan tanda jalan dan akronim ini juga ditakzimkan sehingga mempunyai nama plaza tol sendiri. Perkara ini jelas menunjukkan bahawa SMART lebih sinonim dengan minda pengguna berbanding dengan nama Terowong Jalan Raya dan Pengurusan Air Banjir.

Adakah kita sudah mula mengorak langkah ke belakang dan tidak peduli untuk menegakkan bahasa ibunda? Adakah kerana kepanjangan frasa tersebut sehingga boleh membelit lidah yang menyebabkan kita lelah dan akur memperjuangkan bahasa ibunda di tanah air sendiri? Tepuk dada tanya selera.

Namun begitu, terdapat kemudahan awam yang menjadi kebanggaan Malaysia yang menggunakan bahasa Melayu. Apabila membacanya dengan sekali imbas, bunyinya seperti bahasa Inggeris kerana akronimnya bergaya ala antarabangsa. Kemudahan awam yang dimaksudkan ialah RapidKL.

RapidKL ialah singkatan bagi Rangkaian Pengangkutan Integrasi Deras Kuala Lumpur, dan menjadi jenama perkhidmatan pengangkutan awam yang tidak asing lagi di Malaysia. Akronim ini tidak janggal dan tidak pelik malahan menarik.

Akronim ialah kependekan yang terbentuk daripada gabungan huruf-huruf pertama atau suku kata beberapa perkataan yang boleh diujarkan sebagai satu pendekatan                                                            (https://prpm.dbp.gov.my/Cari1?keyword=akronim&d=175768&).

Justeru itu, adalah tidak mustahil untuk mempopularkan frasa atau akronim bahasa Melayu pada aset pengangkutan awam di Malaysia. Dalam hal ini, sikap keterbukaan dan kerjasama semua pihak sangat penting untuk merealisasikannya.

Bagi menyelesaikan masalah penggunaan bahasa asing yang berleluasa dan mampu menenggelamkan bahasa Melayu, pihak bertanggungjawab dalam bidang ini perlu mendapatkan konsultasi daripada ahli bahasa Melayu dan institusi pemegang taruh seperti Dewan Bahasa dan Pustaka, untuk membantu memberikan cadangan akronim yang sesuai demi menjaga kepentingan bahasa Melayu.

Keindahan sesebuah negara itu bukan sahaja bergantung pada pelancongan atau yang berbentuk hiburan semata-mata bahkan kerana faktor bahasanya. Bahasa Melayu merupakan bahasa yang indah kerana kandungannya turut mencerminkan adab dan identiti bangsa negara.

Sikap ghairah dan mengambil pendekatan popular untuk meletakkan aset negara dengan frasa bahasa asing yang bukan bahasa ibunda perlu dinyahkan dengan segera. Jangan segan menggunakan frasa dalam bahasa Melayu kerana kita tidak akan kalah kepada sesiapa pun dalam memperjuangkan bahasa Melayu. Kita menang kerana orang luar akan dapat belajar bahasa Melayu walaupun dalam versi bunyi yang berbeza namun dapat difahami oleh masyarakat tempatan.

Kita perlu berasa malu apabila terdapat pengangkutan awam yang gah tetapi bercirikan bahasa asing di negara Malaysia yang bahasa kebangsaannya ialah bahasa Melayu.

Salam Ramadan. Kebahagiaan kerana rasa syukur dan kemenangan kerana sentiasa rasa sabar.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Bahasa Melayu Menjanakan Minda Kreativiti Peribumi Pelajar

Untuk mendapatkan maklumat terkini, ikuti kami melalui Telegram

Pada tahun 2013, dalam rancangan Bicara saluran Televisyen Suria di Singapura, Yang Berbahagia Profesor Emeritus Dr. Abdullah Hassan telah menyatakan bahawa apabila ilmu sampai ke dalam benak rakyat, tetapi rakyat tidak menerimanya melalui bahasa mereka sendiri, maka ilmu yang diterima tersebut diselubungi oleh konsep dan pemahaman Barat. Mereka yang menerima ilmu tersebut selalunya menjadi pengguna bagi produk yang dihasilkan oleh masyarakat Barat dan mereka juga gagal menggunakan minda sendiri untuk berfikir.

Oleh itu, proses memandaikan pelajar di seluruh sekolah kebangsaan di Malaysia haruslah menggunakan bahasa Melayu kerana kebanyakan pelajar menggunakan bahasa Melayu untuk memperoleh ilmu, terutamanya yang tinggal di luar bandar dan pedalaman. Melalui penggunaan bahasa Melayu, minda kreativiti peribumi yang dimiliki oleh pelajar dapat menjanakan idea yang mungkin tidak terdapat di tempat lain.

Pemikiran Abdullah Hassan tentang minda kreativiti peribumi sangat bagus untuk dikembangkan, khususnya dalam konteks dunia pendidikan di Malaysia. Hal ini dikatakan demikian kerana melalui penerapan konsep minda kreativiti peribumi dalam sesi pembelajaran di sekolah, minda pelajar dapat dirangsang sehingga mampu menjanakan idea luar biasa berasaskan kerangka akal budi dan budaya tempatan.

Konsep minda kreativiti peribumi dalam konteks dunia pendidikan dapat ditakrifkan sebagai daya fikir pelajar dalam usaha mencipta sesuatu yang baharu melalui proses berfikir aras tinggi. Proses ini berlaku dengan mengintegrasikan unsur kearifan tempatan, kepandaian tempatan dan keilmuan tempatan, serta menyesuaikan hasil ciptaan tersebut dengan budaya tempatan mengikut peredaran masa.

Dalam makalah “Pentakrifan Kearifan Tempatan: Suatu Sorotan”, Muhammad Yusri Yusof dan Mohd Anuar Ramli berpendapat bahawa terdapat perbezaan makna bagi kearifan tempatan, kepandaian tempatan dan keilmuan tempatan. Kearifan tempatan merupakan satu set pengetahuan dan amalan yang tersirat hasil akal budi golongan bijaksana tempatan bagi menyelesaikan masalah dan memenuhi keperluan masyarakat tempatan.

Kepandaian tempatan pula merujuk satu set amalan yang bersifat tersurat yang diamalkan oleh sekumpulan golongan bijaksana tempatan bagi memenuhi keperluan masyarakat. Perkara tersebut juga ditakrifkan sebagai kemahiran, tindakan dan perlakuan yang sistematik daripada set ilmu yang tersedia dalam bentuk yang dapat dilihat dengan pandangan mata kasar. Kemahiran ini digunakan bagi menyelesaikan masalah, isu dan kes yang bersifat setempat.

Menurut Muhammad Yusri Yusof dan Mohd Anuar Ramli lagi, keilmuan tempatan dimaksudkan sebagai satu set ilmu pengetahuan yang dibangunkan oleh golongan bijaksana tempatan bagi memenuhi keperluan masyarakat setempat. Ruang lingkup keilmuan tempatan merangkumi rangkaian ilmu yang pelbagai. Antaranya termasuklah ilmu perubatan, pertukangan, perbidanan, pertanian, alam sekitar, perlayaran, seni bela diri, nyanyian, masakan, dan perhutanan.

Selanjutnya, hasil kajian menunjukkan bahawa terdapat enam strategi penerapan konsep minda kreativiti peribumi dalam konteks dunia pendidikan di Malaysia. Pertama, mengekalkan dan memperkukuh penggunaan bahasa Melayu sebagai bahasa pengantar. Melalui strategi ini, pelajar dapat memperoleh ilmu dengan cepatnya, terutamanya pelajar yang berada di luar bandar dan pedalaman. Pelajar ini akan menggunakan bahasa Melayu untuk memahami ilmu dengan lebih jelas dan mendalam. Secara tidak langsung, strategi ini dapat merapatkan jurang pendidikan antara pelajar di bandar dengan pelajar di luar bandar dan pedalaman.

Kedua, menerapkan komponen 3K dalam aktiviti kurikulum dan kokurikulum di sekolah. Melalui strategi ini, komponen kearifan tempatan, kepandaian tempatan dan keilmuan tempatan dapat didedahkan kepada pelajar dalam semua aktiviti pembelajaran yang dilakukan, sama ada aktiviti pembelajaran di dalam kelas atau di luar kelas, seperti aktiviti kokurikulum.

Ketiga, memupuk penghayatan terhadap sejarah, budaya dan sastera kebangsaan. Strategi ini bertujuaan untuk menyuburkan penghayatan pelajar terhadap sejarah, budaya dan sastera kebangsaan pada sepanjang masa. Pelbagai program dan aktiviti yang berkaitan perlu dijalankan pada sepanjang tahun, bukannya sekali setahun pada bulan tertentu.

Keempat, membanyakkan aktiviti berfikir secara kritis dan kreatif. Pelaksanaan strategi ini sangat penting supaya pelajar sentiasa bersedia dan mampu menyelesaikan masalah yang dihadapi pada bila-bila masa, sama ada secara berkolaborasi atau secara kendiri. Strategi ini dapat dilaksanakan dalam sesi pembelajaran di dalam atau di luar kelas melalui aktiviti berbentuk penyelesaian masalah, penyiasatan, penerokaan, membuat ramalan, membuat inferens dan sebagainya.

Kelima, membudayakan amalan inovasi dan keusahawanan. Bagi memastikan pelajar mempunyai minda kreativiti peribumi, amalan inovasi dan keusahawan perlu diketengahkan kepada pelajar dari awal alam persekolahan. Amalan inovasi dan keusahawan boleh dijalankan dalam persekitaran sekolah bermula daripada penghasilan produk yang ringkas melalui projek kolaborasi dalam sesuatu mata pelajaran.

Contohnya, dalam pembelajaran Bahasa Melayu, pelajar menghasilkan e-buku sajak. Kemudian, buku ini didaftarkan hak ciptanya di Perbadanan Harta Intelek Malaysia sebelum dijual melalui platform e-dagang. Walaupun kelihatan ringkas, aktiviti seperti ini dapat memberikan pengetahuan dan pengalaman yang banyak kepada pelajar. Pengalaman ini meliputi proses berfikir untuk menjanakan idea, proses perbincangan, proses penghasilan e-buku dan proses penjualan.

Keenam, meningkatkan literasi TMK dan digital dalam kalangan pelajar. Tidak dapat dinafikan bahawa literasi TMK dan digital sangat diperlukan untuk merangsang pelajar supaya dapat mengoptimumkan daya minda kreativiti peribumi yang dimiliki. Selain itu, pelajar yang cekap memanipulasikan TMK dan digital mampu mengembangkan dan menyesuaikan hasil kreativiti  peribumi masing-masing dengan budaya tempatan mengikut peredaran masa.

Sebagai rumusannya, konsep minda kreativiti peribumi sangat penting untuk diterapkan dalam dunia pendidikan di Malaysia. Tunjang utama untuk proses menjanakan minda kreativiti peribumi dalam dunia pendidikan di Malaysia ialah penggunaan bahasa Melayu sebagai bahasa pengantar. Sekiranya tunjang utama ini dikerat, terencatlah proses tersebut. Oleh itu, perjuangan untuk mengekalkan dan memperkukuh penggunaan bahasa Melayu sebagai bahasa pengantar dalam sistem pendidikan kebangsaan di Malaysia perlu diteruskan oleh semua pihak.

Muhammad Zuhair Zainal ialah Pensyarah Kanan Pendidikan Bahasa Melayu, Pusat Pengajian Ilmu Pendidikan, Universiti Sains Malaysia, yang juga merangkap Presiden Persatuan Pendidik Bahasa Melayu Malaysia.


Antara Rima dengan Rentak

Untuk mendapatkan maklumat terkini, ikuti kami melalui Telegram

Menurut Kamus Dewan Edisi Keempat (2016: 1330 & 1318), kata rima bererti “bunyi yang sama pada huruf akhir atau kata akhir sesuatu rangkap (seperti dalam gurindam”, dan kata rentak bererti “(muzik) gerakan yang teratur (dalam lagu)”.  Dalam bahasa Inggeris, kata rima sama dengan kata rhyme, dan kata rentak sama dengan kata beat.

Puisi lama seperti gurindam, syair dan pantun digubah dengan menurut skema rima atau persamaan bunyi tertentu. Sila lihat contoh yang berikut:

Tentu dirimu kelak tersesat.    (Gurindam Beberapa Petua Hidup, Zaʻba)

Supaya menjadi tamsil ibarat.      (Syair Bidasari)

Kalau kita mengkaji Gurindam Beberapa Petua Hidup di atas, kita akan mendapati bahawa terdapatnya rima akhir [at] yang sama di hujung kedua-dua baris. Jika kita meneliti Syair Bidasari di atas, kita mendapati adanya skema rima akhir yang sama, iaitu a-a-a-a ([at]-[at]-[at]-[at]).

Jika kita meneliti pantun dua kerat dan empat kerat di atas, kita akan mendapati bahawa adanya persamaan rima akhir [i] pada baris pantun dua kerat dan skema rima akhir a-b-a-b ([ar]-[i]-[ar]-[i]) pada baris pantun empat kerat. Tambahan pula, terdapat rima tengah yang sama [ut] pada baris pantun dua kerat, dan persamaan bunyi rima tengah [as] dan [i] pada pantun empat kerat tersebut. Oleh itu, kata rima atau rhyme merujuk persamaan bunyi dalam hal yang kita ujarkan.

Rentak (beat) muzik merupakan unit bunyi yang paling ringkas. Rentak itu ialah rentak yang didengari dan diikuti ketika mendengar sesuatu karya muzik atau ketika mengira tempo ketika memainkan sesuatu alat muzik.

Tempo ialah kelajuan sesuatu karya muzik dimainkan, iaitu kelajuan yang dikira mengikut rentak setiap minit (Beat Per Minute, BPM). Ringkasnya, rentak berkaitan dengan laju lambat sejumlah bunyi yang kita ujarkan, dan tidak ada kaitan dengan persamaan bunyi.

Di dunia Barat kini, ada sekumpulan penghibur yang dinamai sebagai beatboxer atau perentak muzik. Kumpulan pemuzik ini menarik minat peminatnya bukan dengan kemerduan suara atau bunyi kata lagu yang sama, tetapi dengan cara melepaskan bunyi nafas mengikut rentak yang kreatif dan pelbagai, iaitu ada kalanya cepat, kuat dan rancak, dan ada kalanya lambat dan perlahan. Kombinasi rentak bunyi yang pelbagai menampilkan persembahan yang menarik kerana menyerupai rentak muzik sesuatu lagu.

Dalam bidang perubatan, terdapat alat perentak (pacemaker) yang dipasang pada jantung pesakit jantung agar jantung mereka akan berdegup mengikut rentak laju lambat degupan yang biasa atau kadar degupan yang dikehendaki.

Sebagai rumusannya, kata rima atau rhyme berkaitan dengan persamaan bunyi, termasuk bunyi vokal atau vokal dengan konsonan mengikut skema tertentu. Sebaliknya kata rentak atau beat berkaitan dengan laju lambat sesuatu perkara diujarkan atau disampaikan, dan tidak ada kaitan dengan apa-apa persamaan bunyi.

Walau bagaimanapun, kita mendapati bahawa ada kata ganda dalam bahasa Melayu yang dinamai sebagai kata ganda berentak, sedangkan yang dimaksudkan ialah persamaan rima antara kata dasar dengan gandaannya, bukan laju lambat ujaran kata dasar atau gandaannya tersebut. Hal ini jelas bagi kata ganda berentak pengulangan bunyi vokal (termasuk bunyi diftong) atau pengulangan bunyi konsonan.  Sila lihat contoh yang berikut:

Kata nama ganda berentak pengulangan bunyi vokal

sayur-mayur:   persamaan bunyi vokal [a] dan [u]

kuih-muih:      persamaan bunyi vokal [u] dan [i]

Kata nama ganda berentak pengulangan bunyi konsonan

batu-batan: persamaan bunyi konsonan [b] dan [t]

gunung-ganang: persamaan bunyi konsonan [g], [n] dan [ng]

Kata kerja ganda berentak pengulangan bunyi vokal

selit- belit: persamaan bunyi vokal [e] dan [i]

cerai-berai: persamaan bunyi vokal [e] dan bunyi diftong [ai]

Kata kerja ganda berentak pengulangan bunyi konsonan

bolak-balik: persamaan bunyi konsonan [b], [l] dan hentian glotis

huyung-hayang: persamaan bunyi konsonan [h], [y] dan [ng]

Kata adjektif ganda berentak pengulangan bunyi vokal

hiruk-pikuk: persamaan bunyi vokal [i] dan [u]

Kata adjektif ganda berentak pengulangan bunyi konsonan

kucar-kacir: persamaan bunyi konsonan [k] dan [c]

porak-peranda: persamaan bunyi konsonan [p] dan [r]

Berdasarkan segala contoh kata ganda berentak pengulangan bunyi vokal dan bunyi konsonan yang meliputi kata nama, kata kerja dan kata adjektif di atas, ternyatalah bahawa yang dimaksudkan sebagai kata ganda berentak sebenarnya merupakan kata ganda berima. Hal ini dikatakan demikian kerana yang sama bagi kata-kata tersebut bukannya persamaan rentak (beat), tetapi persamaan rima (rhyme).